Sabah Catat Kes Melebihi 1,000 Empat Hari Berturut-Turut

KOTA KINABALU: Sabah kekal merekodkan kes COVID-19 baharu melebihi paras 1,000 untuk empat hari Berturut-Turut.

Jurucakap Kerajaan Sabah berkaitan COVID-19 Datuk Seri Masidi Manjun yang juga Menteri Kerajaan Tempatan dan Perumahan berkata, kes COVID-19 baharu tertinggi setakat ini dengan sejumlah 1,166 kes yang direkodkan hari ini.

“Hari ini, Kota Kinabalu sahaja 234 kes baharu, Penampang 123, Tawau 106, Beaufort 84, Tuaran 83, Papar 73, Kunak 68, Sandakan 61, Keningau 59, Tenom 41, Ranau 40 dan Telupid 38 kes.

“Tiada lagi daerah yang sifar kes. Terdapat satu kluster baharu di Tenom iaitu Kluster Sibulu yang melibatkan tempat kerja, yakni sebuah syarikat hidro.

“Saringan kontak rapat terus menyumbang kes positif yg terbanyak, 674 kes, saringan bergejala 171 kes dan 147 kes daripada kluster-kluster sedia ada,” katanya dalam satu kenyataan di sini, hari ini.

Beliau berkata, jumlah kontak rapat yang tinggi adalah satu petunjuk bahawa ramai orang sudah terdedah kepada jangkitan COVID-19.

Katanya, dalam situasi dimana virus sudah tersebar luas dalam masyarakat dan kawasan yang luas, lockdown bukan lagi kaedah berkesan untuk membendung penularan.

“Apa yang perlu dibuat ialah mempercepatkan vaksinasi dalam kalangan penduduk. Sabah telah menerima bekalan vaksin yang banyak pada minggu ketiga bulan Julai.

“Daripada 21 Julai 2021 sehingga 31 Julai 2021, Jabatan Kesihatan Negeri Sabah telah berjaya memberi 374,214 dos vaksin.

“Kita berharap untuk meneruskan vaksinasi pada kadar purata 50, 000 dos sehari dalam bulan Ogos,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4 Lagi Lokaliti Di Sabah Kena PKPD Bermula Ahad

PUTRAJAYA: Perintah kawalan pergerakan diperketatkan (PKPD) dikenakan di empat lagi lokaliti di Sabah.

Menteri Kanan (Keselamatan), Ismail Sabri Yaakob, berkata PKPD itu membabitkan dua lokaliti di Tawau dan dua lagi di Sandakan.

“PKPD di Tawau adalah di Kampung Pukat Tanjung Batu Laut dan Kampung Baru Pasir Putih bermula 27 Jun hingga 10 Julai.

“PKPD di Sandakan adalah di Lorong 12, 15 dan 16, Taman Fajar dan Projek Perumahan Rakyat (PPR) Taman Murni bermula 27 Jun hingga 10 Julai,” katanya dalam kenyataan.

Katanya, pelaksanaan PKPD itu untuk memastikan penduduk berisiko dijangkiti Covid-19 kekal berada dalam kawasan.

Beliau berkata, beberapa lokaliti PKPD ditamatkan iaitu di Mukim Bukit Besar dan Mukim Serada, Kuala Terengganu, Terengganu; Universiti Utara Malaysia (UUM), Sintok, Kedah.

Beliau berkata, beberapa lokaliti PKPD di Sabah pula ditamatkan iaitu di Taman Villa Felca Nambazan, Penampang; Kampung Kadazan, Tawau; dua perkampungan di Kota Kinabalu; Kampung Skim Cocos, Kunak; Taman Puri Warisan, Kota Kinabalu dan Taman Telipok Jaya, Tuaran.


Bermula PKP Di Nabawan & PKPP Seluruh Sabah

KOTA KINABALU: Perintah Kawalan Pergerakan (PKP) yang dikenakan di Nabawan, mulai hari ini membabitkan lima mukim iaitu Nabawan, Pemuntarian, Sapulut, Pagalungan dan Pensiangan.

Jurucakap Covid-19 Sabah, Datuk Masidi Manjun berkata, perintah itu dikenakan selepas kawasan terbabit merekodkan 241 kes sehingga semalam, yang tertinggi di negeri itu.

Katanya, dua perkampungan pula iaitu Kampung Sinsingon dan Lotong pula diletakkan dalam PKP Diperketatkan (PKPD).

Susulan itu, penduduk tertakluk kepada prosedur operasi standard (SOP) PKP yang melarang pergerakan keluar masuk kecuali untuk membeli barang keperluan dan mendapatkan rawatan dalam lingkungan yang dibenarkan.

“Sekolah dan pusat tahfiz yang ada di Nabawan juga ditutup sepanjang tempoh ini kecuali yang terbabit dengan peperiksaan kerajaan,” katanya dalam kenyataan.

Nabawan mula merekodkan kes Covid-19 tinggi, minggu lalu susulan Kluster Sinsingon yang dikesan menerusi saringan pelajar masuk ke asrama.

Dalam pada itu, Sabah yang dikenakan PKP Pemulihan membenarkan pergerakan merentas daerah, hari ini namun mengikut enam zon yang ditetapkan. – HMetro


SPR Sahkan Tiga Petugas Dijangkiti COVID-19

KUALA LUMPUR, 2 Okt : Pengerusi Suruhanjaya Pilihan Raya (SPR) Datuk Abdul Ghani Salleh hari ini mengesahkan tiga petugasnya pada Pilihan Raya Negeri (PRN) Sabah dijangkiti COVID-19.

Ketika dihubungi Bernama, Abdul Ghani berkata selain tiga petugas itu yang kini menerima rawatan di Hospital Sungai Buloh, Selangor, kesemua petugas SPR lain yang terlibat dengan pilihan raya itu diarah supaya menjalani kuarantin dua minggu.

Sebelum ini, sebuah media portal melaporkan dua petugas SPR dijangkiti COVID-19 selepas pulang daripada bertugas pada PRN Sabah.

Sementara itu, Ketua Pengarah Kesihatan Tan Sri Dr Noor Hisham Abdullah dalam sidang media hari ini berkata Kementerian Kesihatan (KKM) akan mewajibkan semua pegawai SPR yang bertugas di Tawau, Semporna, Lahad Datu dan Kunak untuk menjalani ujian saringan COVID-19.

“Mungkin kita akan lihat mereka yang kembali dari Sabah terutama mereka yang berkhidmat di Tawau, Semporna, Lahad Datu dan Kunak yang ada kebarangkalian dijangkiti (COVID-19).

“Jadi kita laksanakan saringan ujian dan mereka perlu duduk (kuarantin) di rumah. Sekiranya positif mereka akan masuk ke hospital untuk rawatan,” katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bil Lektrik Tak Sampai?, Ini Cara Semak & Bayar Bil SESB Secara Online

Tutorial kali ini saya akan kongsikan bagaimana membayar Bil Elektrik SESB secara Online menggunakan Maybank2u.

Tahukah anda selain pembayaran secara tunai, anda juga boleh membayar dan menyemak jumlah bil elektrik anda melalui aplikasi Online Customer Service (OCS) SESB. Amat mudah !

Cara ini lebih kurang sama sahaja seperti pembayaran bil menggunakan perbankan internet lain iaitu CIMB Clicks atau RHBnow. Membayar bil secara Online lebih mudah kerana anda hanya memerlukan capaian internet sahaja.

Tidak perlu lagi memandu ke pejabat SESB atau ke Mesin SESB Kiosk Payment. Semua di hujung jari Guys.

Berikut adalah langkah-langkah yang perlu di lakukan.

Login ke akaun OCS SESB anda .(link untuk melihat amaun bill anda serta membuat pembayaran secara online)

SESB menyediakan semakan bil eletrik secara online. Kamu boleh semak bil terus. Register dulu, baru dapat tengok jumlah bil.

1.Daftar masuk (email mesti aktif sebab pengesahan link masuk ke email anda).

2.Password ( contoh: Makiah@100) huruf Besar dan kecil,nombor serta special character £&@.

4.No Account bill anda  ( 12345678 )tanpa kod stesen.(boleh lihat sebelah atas bill atau sebelah bawah pada bill lama).

6.klik ✅ pada agree for term and condition.

8.Lihat pada email anda link pengesahan dan klik link berwarna biru.

Klik pada bahagian PAY & TRANSFER

Taip Sabah Electricity Sdn Bhd pada pilihan menu PAY TO PAYEE dan secara automatik keluar menu isi maklumat bayaran

Masukan maklumat yang di perlukan seperti jumlah yang perlu di bayar, Customer account numberserta no telefon anda.

Sila rujuk Lampiran di bawah utk mengetahui cara dapatkan customer account number.

Terdapat 3 menu Secure Verification, Secure TAC, SMS TAC.

Pilih Klik request for TAC dan masukan code TAC yang di hantar di telefon anda kemudian klik Continue

Bayaran Bil SESB telah berjaya di lakukan. Klik Favourite Payee bagi memudahkan anda untuk membayar bil pada bulan seterusnya.

Klik print receipt sebagai simpanan dan rujukan anda jika di perlukan.


MESTECC Terima Surat Bantahan Pembinaan Empangan Papar

KOTA KINABALU: Kementerian Tenaga, Sains, Teknologi, Alam Sekitar dan Perubahan Iklim (MESTECC) mengesahkan menerima surat bantahan berkaitan pembinaan Empangan Papar daripada wakil penduduk kampung di daerah itu.

Timbalan Kementerian Tenaga, Sains, Teknologi, Alam Sekitar dan Perubahan Iklim, Isnaraissah Munirah Majilis berkata pihaknya menerima surat berkenaan beberapa minggu lalu bagi menyatakan bantahan terhadap pembinaan empangan terbabit.

“Mereka menyatakan kebimbangan mengenai banjir akan melanda kawasan berkenaan jika projek diteruskan.

“Walaupun projek ini di bawah kerajaan negeri namun kita tetap ambil perhatian aduan orang kampung dan sudah maklumkan kepada menteri MESTECC,” katanya.

Beliau berkata demikian ketika ditemui media selepas merasmikan Taklimat Pengurusan Aduan Pencemaran Alam Sekitar Kepada Ahli Parlimen (MP), Ahli Dewan Undangan Negeri (Adun) dan Unit Pemimpin Pembangunan Masyarakat (UPPM) Peringkat Negeri di sini, hari ini.

Yang turut hadir Pembantu Menteri Pelancongan, Kebudayaan dan Alam Sekitar negeri, Assaffal P Alian dan Pembantu Menteri Pelajaran dan Inovasi, Jennifer Lasimbang.

Dalam pada itu, Isnaraissah Munirah berkata Penilaian Impak Persekitaran (EIS) berkaitan projek terbabit adalah dilaksanakan oleh Jabatan Perlindungan Alam Sekitar (JPAS) Sabah namun belum terdapat sebarang tindakan mengenainya dibuat setakat ini.

Terdahulu, Menteri Pembangunan Infrastruktur, Datuk Peter Anthony mengumumkan pembinaan Empangan Papar yang dijangka bernilai RM3 bilion.

Empangan berkenaan dianggarkan berupaya menampung 1,000 juta liter sehari (MLD) sekaligus dapat menyelesaikan masalah air di kawasan Papar, Kota Kinabalu dan kawasan berhampiran.

Empangan sama juga bakal menjana 100 kilovolt-amphere (kVA) kuasa elektrik yang boleh menampung keperluan dari Papar sehingga ke Kota Kinabalu. – SabahNews Today


Covid-19 ‘Lebih Gemar’ Lelaki

Beijing: Golongan wanita dilihat ‘lebih kuat’ menghadapi Covid-19 namun, berdepan masalah kemurungan, kebimbangan dan insomnia.

Virus berkenaan juga didapati menyebabkan kurang simptom serius dan kurang mengakibatkan kematian di kalangan wanita berbanding lelaki, menurut dua kertas penyelidikan yang dihasilkan doktor yang bertugas di kawasan wabak, Wuhan.

Namun, ia masih belum mendapat penilaian rakan setara.

South China Morning Post melaporkan, berdasarkan satu kajian terhadap lebih 1,000 pesakit di China, penyelidik mendapati lelaki mengalami kesan lebih teruk dengan 70 peratus risiko kematian berbanding wanita.

Malah, ia juga mendapati virus berkenaan menjejaskan lelaki berusia yang mempunyai penyakit kronik dan boleh mengakibatkan penyakit berkaitan pernafasan.

Kertas kajian berkenaan dihasilkan penyelidik dari Wuhan Union Hospital dan Beijing Tongren Hospital yang dihantar kerajaan China ke Hubei untuk membantu mengawal epidemik berkenaan. – Agensi


(VIDEO) Apabila Kaum Ibu Menghukum

NEW DELHI, INDIA: Seorang lelaki diikat dan dibelasah kaum ibu di kampungnya selepas dituduh menyerang seorang kanak-kanak secara seksual dengan video ‘hukumannya’ tular di India.

Dalam rakaman itu, tiga wanita dilihat mengelilingi lelaki itu yang tangannya diikat ke belakang, sebelum mengheretnya di atas tanah menggunakan tali panjang sambil ada antara mereka menggunakan kayu untuk memukulnya.

Puluhan wanita dan kanak-kanak yang turut berada di situ hanya memerhatikan lelaki itu dipukul, lapor Mail Online.

Lelaki itu langsung tidak melawan sebaliknya kelihatan pasrah dirinya dipukul.

Pada akhir rakaman itu, seorang anggota polis dilihat bercakap dengan kumpulan wanita berkenaan manakala suspek terbabit masih terbaring atas tanah dengan tangannya diikat.

Butiran serangan terhadap kanak-kanak itu bagaimanapun tidak dinyatakan.

Video berkenaan dimuat naik ke LiveLeak dan sudah ditonton lebih 23,000 kali. – Agensi


PRN Sabah: STAR Sah Tanding Kerusi Tambunan & Paginatan

RANAU: Parti Solidariti Tanah Airku (STAR) mengesahkan akan meletakkan calon di kerusi Dewan Undangan Negeri (DUN) Tambunan dan Paginatan pada Pilihan Raya Negeri (PRN), bulan depan.

Presidennya, Datuk Dr Jeffrey Kitingan, berkata dua kerusi itu sudah pasti akan diwakili STAR, namun parti berkenaan masih lagi berunding dengan rakan parti lain di bawah Perikatan Nasional (PN) untuk mendapatkan kerusi lain.

Katanya, DUN Paginatan bakal diwakili parti itu selepas penyandangnya, Datuk Abidin Madingkir yang meninggalkan Pertubuhan Kinabalu Progresif Bersatu (UPKO) akhir bulan lalu membuat keputusan meneruskan perjuangan politik menerusi STAR.

“Ya, yang pasti setakat ini STAR akan bertanding di DUN Paginatan dan Tambunan. Rundingan di kerusi lain masih lagi berjalan tapi berapa jumlah yang kita minta belum dapat diumumkan lagi,” katanya.

Beliau berkata demikian kepada media selepas menerima kemasukan Abidin bersama kira-kira 1,000 bekas ahli UPKO ke dalam STAR pada satu program di Kampung Lohan, di sini, semalam.

Abidin adalah antara 14 Ahli Dewan Undangan Negeri (ADUN) kerajaan pimpinan Parti Warisan Sabah (WARISAN) yang beralih arah menyokong pembangkang diketuai bekas Ketua Menteri, Tan Sri Musa Aman dalam cubaan mengambil alih kerajaan pada akhir bulan lalu.

Cubaan itu bagaimanapun gagal berikutan pembubaran DUN oleh Yang di-Pertua Negeri Sabah, Tun Juhar Mahiruddin selepas menerima permohonan Ketua Menteri, Datuk Seri Mohd Shafie Apdal.

STAR turut mengekalkan Abidin untuk mempertahankan Paginatan berdasarkan sokongan kuat pengikutnya di kawasan itu, manakala Jeffrey sudah pasti bertanding semula di Tambunan.

Sementara itu, mengulas mengenai hasrat Parti Bersatu Sabah (PBS) untuk mengambil alih Tambunan pada PRN kali ini, Jeffrey berkata setiap parti berhak memilih kerusi yang mahu ditandingi tetapi terpulang kepada rakyat menentukan.

Tambunan adalah kerusi tradisi PBS yang disandang bekas presidennya, Tan Sri Joseph Pairin Kitingan dari 1976 sebelum jatuh ke tangan Jeffery yang juga adiknya pada Pilihan Raya Umum (PRU) 2018.

Selain Tambunan, STAR juga menang di kerusi DUN Bingkor, manakala satu lagi kerusi iaitu Sook juga disandang STAR selepas wakil rakyat kawasan itu, Datuk Ellron Angin meninggalkan Parti Bersatu Rakyat Sabah (PBRS) dan menyertai STAR pada akhir 2018.

Kedua-dua kerusi berkenaan juga dijangka ditandingi STAR pada PRN bulan depan.

Mengenai penggunaan lambang, Jeffrey berkata pemimpin semua parti akan berbincang mengenai baik buruk cadangan menggunakan satu lambang bagi mewakili pasukan PN dalam mesyuarat yang dijangka diadakan sebelum akhir bulan ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: 24 Lagi Pesakit COVID-19 Di Malaysia Sembuh Dan Discaj Hospital

Disamping pertambahan kes, Ketua Pengarah Kesihatan, Dr Noor Hisham Abdullah juga mengumumkan bahawa terdapat 24 lagi pesakit #COVIDー19 di Malaysia telah sembuh dan discaj hospital.

TERKINI: 24 lagi pesakit #COVIDー19 di Malaysia telah sembuh dan discaj hospital.Ini menjadikan 183 pesakit sembuh keseluruhan atau 11.3%. Tahniah dan terima kasih kepada kakitangan kesihatan KKM. – KPK @DGHisham pic.twitter.com/adP5sz47Ts


Tangani COVID-19 Keutamaan Kerajaan : Bung

KOTA KINABALU : Timbalan Ketua Menteri, Datuk Seri Bung Moktar Radin, berkata kerajaan yang baharu berharap syor ‘lockdown’ di Kota Kinabalu boleh mengekang penularan virus Covid-19 daripada terus meningkat secara mendadak.

Katanya, usaha menangani pandemik virus itu di negeri ini menjadi keutamaan pentadbiran di bawah kerajaan yang baharu.

Bung Moktar yang juga Menteri Kerja Raya menyatakan perkara itu ketika memulakan tugasnya di pejabatnya di kementerian berkenaan baru baru ini semasa beliau melaporkan diri untuk mula bertugas.

“Kota Kinabalu ketika ini menjadi zon merah. Malah terdapat cadangan supaya ‘lockdown’ dilakukan di bandaraya ini. Cabaran besar kita ialah bagi menangani Covid-19,” katanya kepada wakil media.

Menurut beliau, ia diharap tidak akan merebak ke daerah lain dan boleh diurus serta dapat dikawal.

Pada ketika ini, Perintah Kawalan Pergerakan Diperketatkan Bersasar (PKPDB) sedang dilaksanakan di empat daerah di pantai timur iaitu Lahad Datu, Tawau, Kunak dan Semporna.

Pada Selasa lalu, Pengarah Kesihatan Sabah, Datuk Dr Christina Rundi turut menjelaskan bahawa ibu negeri masih lagi di tahap zon kuning.

“Kami menggunakan tempoh 14 hari untuk memantau keadaan kes. Tempoh ini akan berbeza setiap hari,” katanya.

Sementara itu, dalam taklimat KKR terdahulu, selaku menteri, Bung Moktar akan mempengerusikan empat jawatankuasa dan dua mesyuarat di kementerian berkenaan.

Empat jawatankuasa yang akan dipengerusikan beliau ialah Jawatankuasa Pemandu Projek, Jawatankuasa Bekalan Air Negeri Sabah, Jawatankuasa Perkhdimatan Pembentungan Negeri Sabah, Jawatankuasa Pengangkutan Awam Negeri Sabah dan mempengerusikan mesyuarat pagi bersama jabatan dan agensi kementerian serta mesyuarat agung tahunan Majlis Keselamatan Jalan Raya Negeri Sabah.- Utusan Borneo


Covid-19: 524 Kes Baharu, Dua Kematian Di Sabah

KOTA KINABALU: Sabah melaporkan 524 kes positif baharu Covid-19 dengan dua kematian pada hari ini.

Manakala, tiga daerah di Sabah iaitu Tawau, Kota Kinabalu dan Sandakan masih mencatatkan kes tiga angka hari ini.

Menteri Kerajaan Tempatan dan Perumahan Datuk Seri Panglima Masidi Manjun dalam satu kenyataan berkata, dua kematian yang dilaporkan hari inin adalah di Hospital Tawau dan Hospital Duchess of Kent Sandakan.

Katanya, daerah yang mencatatkan kes tertinggi hari ini adalah Tawau dengan 140 kes positif, Kota Kinabalu dengan 135 kes dan Sandakan dengan 119 kes.

Untuk ketiga-tiga daerah itu, sebanyak 252 kes atau 48.09 peratus disumbangkan daripada saringan kontak rapat, sementara 272 kes adalah dari lain-lain kategori.

Menurutnya, hanya 14 daerah di Sabah mencatatkan kes positif baharu hari ini. Ia termasuk di Lahad Datu dengan 37 kes baharu, Tuaran (30), Keningau (15), Penampang (11), Putatan (11) dan Papar (10).

Sementara, Kota Belud mencatatkan tujuh kes positif, Semporna (3), Kota Marudu (3), Telupid (2) dan Sipitang (1).

Pertambahan dua kes kematian baharu itu menjadikan keseluruhan kes kematian di Sabah adalah sebanyak 149 kes. Sementara, 512 kes pulih dilaporkan hari ini.

Setakat ini, sebanyak 20,422 kes Covid-19 dilaporkan di Sabah, dengan 3,481 kes aktif yang sedang menerima rawatan dimana, 767 orang dirawat di hospital dan 2,714 orang di Pusat Kuarantin dan Rawatan Covid-19 (PKRC).

Terdapat 74 orang ditempatkan di Unit Rawatan Rapi (ICU) dan 19 orang memerlukan alat bantuan pernafasan.

Katanya, kapasiti katil di hospital dan PKRC seluruh Sabah ketika ini adalah sebanyak 9,545 katil, iaitu 962 di hospital dan 8,583 katil di PKRC. Kadar penggunaan katil adalah 36.47 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Nafi 1,000 Ahli Keluar Parti

KOTA KINABALU: Warisan mempertikaikan jumlah ahli yang dikatakan meninggalkan bahagian Libaran dan menyifatkan angka itu dibesar-besarkan..

Timbalan Ketua Warisan Libaran, Mohamad Mirodin berkata hanya ahli dari 4 cawangan, bukannya 8, yang keluar parti semalam.

Beliau berkata, hanya ada 4 cawangan berdaftar di bawah kerusi Dewan Undangan Negeri Gum Gum.

“Warisan Libraran menafikan dakwaan 1,357 ahli dari 11 bahagian keluar parti.

“Kumpulan itu yang menggelar diri gelombang ketiga pembelot Warisan ialah kumpulan sama yang keluar parti dalam gelombang pertama dan kedua.”

Mirodin turut menafikan dakwaan kumpulan itu yang diketuai bekas ketua cawangan Batu 14, Satar Wahab diketepikan sejak Warisan menjadi kerajaan negeri pada 2018.

Warisan sebelum ini menolak laporan kira-kira 1,000 ahli, termasuk 11 pemimpin bahagian keluar parti.

Ketua Warisan Libaran, Sahar Saka berkata, kumpulan itu diketuai ahli bukan Warisan, Jeffrey Pudang.

Beliau berkata, Pudang ialah bekas ahli Parti Perpaduan Rakyat yang sudah menyertai Amanah Sabah.

Katanya, permohonan keahlian Pudang ditolak kerana beliau sudah menyertai Amanah Sabah.- FMT


Tidak Wajib Pakai Pelitup Muka Di Rumah & Di Dalam Kenderaan Sendiri

PUTRAJAYA: Pemakaian pelitup muka tidak diwajibkan di rumah dan di dalam kenderaan persendirian.

Menerusi sidang media khas Perintah Kawalan Pergerakan Pemulihan (PKPP) yang diadakan sebentar tadi, Datuk Seri Ismail Sabri Yaakob menyatakan bahawa pelitup muka hanya wajib dipakai di tempat awam yang sesak sahaja.

Pemakaian pelitup muka di kawasan luas serta yang ada penjarakan fizikal pula tidak diwajibkan.

Menurut Menteri Kanan (Kluster Keselamatan) itu, antara contoh tempat awam yang sesak yang diwajibkan untuk memakai pelitup muka adalah pasar awam, pasar tani, pasar malam dan pasar raya selain tempat tumpuan pelancong serta panggung wayang.

Pun begitu, orang ramai yang sedang melakukan aktiviti fizikal serta berada di dalam kenderaan sendiri tidak diwajibkan untuk memakai pelitup muka.

“Semalam, tular di media sosial mereka yang di dalam kereta persendirian dikenakan tindakan, (ini)  tidak betul, kereta persendirian bukan kenderaan awam. Kalau dengan keluarga, kawan tempat kerja naik sekali setiap hari menumpang, tidak perlu ambil tindakan.

“Begitu juga tempat awam (tidak) sesak, padang bola adalah tempat awam, kalau ada penjarakan fizikal tidak perlu pakai mask (pelitup muka), kalau kawasan luas tidak diwajibkan tetapi pelitup muka digalakkan di mana-mana tempat sesak, tepi pantai kalau seorang takkan kena saman,” katanya pada sidang media harian Perintah Kawalan Pergerakan Pemulihan (PKPP), di bangunan Parlimen, hari ini.

Pemakaian pelitup muka tidak diwajibkan di rumah dan di dalam kenderaan sendiri. Sumber @MINDEFMalaysia

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tragedi Gempa Bumi Gunung Kinabalu Masih Segar Diingatan Malim Gunung

KUNDASANG: Lima tahun lalu pada tarikh yang sama, tanggal 5 Jun, penduduk negeri Sabah dikejutkan dengan tragedi gempa bumi yang melanda Gunung Kinabalu.

Gempa berukuran 5.9 skala richter itu meragut nyawa 18 pendaki Kinabalu termasuk empat malim gunung.

Tragedi itu pasti tidak akan pernah dapat dilupakan penduduk Sabah terutama keluarga mangsa yang terkorban.

Masyarakat Orang Asal percaya insiden gempa bumi itu berlaku susulan tindakan 10 pelancong asing yang berbogel di puncak Gunung Kinabalu hingga mencemarkan tempat suci tersebut.

Masyarakat juga percaya perbuatan yang dilakukan pelancong itu telah membangkitkan kemarahan penjaga Gunung Kinabalu.

Sehingga acara ritual ‘posogit’ diadakan selama tiga hari berturut-turut di kaki Gunung Kinabalu bagi mententeramkan ‘penjaga’ gunung.

Acara tradisi itu diikuti dengan bacaan mantera yang dilakukan oleh bobolian, iaitu dukun yang mengetuai acara adat-istiadat Kadazandusun.

Sebelum pembukaan semula laluan pendakian baharu pada 1 Disember 2015, ritual ‘monolob’ diadakan di Timpohon pada 30 November bagi memohon kebenaran daripada penjaga gunung bagi memastikan keadaan gunung selamat dan aktiviti pendakian berjalan lancar.

Kini biarpun lima tahun sudah berlalu, tragedi yang meragut nyawa itu tetap diingati melalui upacara memperingati mangsa gempa dan hero tidak didendang yang sanggup berkorban demi menyelamatkan nyawa pendaki lain.

Hari ini sekali lagi acara memperingati itu diadakan di platform Kiau View, Taman Kinabalu yang terletak 1km sebelum Timpohon Gate, dimana titik pendakian bermula.

Namun disebabkan Perintah Kawalan Pergerakan Bersyarat (PKPB), upacara pada tahun ini dilakukan secara tertutup oleh Taman-Taman Sabah dan Kementerian Pelancongan, Kebudayaan dan Alam Sekitar.

Pengerusi Malim Gunung Kinabalu, Danson Bulangai,39, berkata, acara memperingati mangsa dan rakan malim gunung yang terkorban untuk tahun kelima ini hanya melibatkan orang tertentu sahaja berikutan ancaman wabak pandemik Covid-19.

“Upacara memperingati mangsa yang tragedi gempa bumi ini sentiasa menjadi memori yang menyedihkan buat kami semua.

“Disebabkan oleh PKPB, upacara tahun ini tidak melibatkan orang yang terlalu ramai. Malah simulasi mencari dan menyelamat juga tidak akan diadakan kali ini,” katanya ketika dihubungi Borneo Today.

Menurutnya, rakan mereka Robbi Sapinggi, antara yang terkorban dalam tragedi gempa itu dan setiap tahun keluarganya mengadakan upacara memperingatinya.

Biarpun ritual monolob tidak diadakan semasa tahun pertama kejadian gempa berlaku namun, keluarga mangsa terkorban masih mengadakan acara sembahyang mengikut adat dan kepercayaan agama masing-masing.

“Pada ulang tahun pertama gempa, Bobolian turut menyertai upacara memperingati Robbi kerana ia sebahagian daripada adat-istiadat. Namun, tahun-tahun berikutnya upacara berdoa hanya dilakukan mengikut agama Kristian,” jelasnya.

Beliau turut berkongsi impak gempa bumi terhadap sesetengah malim gunung yang memutuskan untuk kurangkan kekerapan mendaki.

Malah, seorang malim gunung berhenti menjadi malim gunung susulan trauma yang dihadapi kerana menyaksikan kematian pelajar sekolah rendah dari Singapura yang terkorban berikutan runtuhan batu semasa gempa bumi.

“Akibat trauma sebarang bunyi-bunyian yang kuat akan mengembalikan memorinya terhadap insiden yang dilihat di depan mata itu,” ujar Danson.

Malim Gunung yang berasal dari Kampung Kiau ini berkata, sehingga kini kawasan Sub-stesen Sayap-Sayap tidak digalakkan untuk berhenti lama berikutan ancaman bahaya yang dikhuatiri masih wujud.

“Jika pendaki ingin berhenti di situ, mereka tidak boleh berada terlalu lama kerana masih ada batu yang berada tidak jauh dari situ. Sekiranya berlaku gempa sekali lagi, batu-batu itu pasti akan jatuh ke kawasan sub-stesen tersebut,” jelasnya.

Katanya, mungkin orang ingat selepas lima tahun semua kehidupan kembali normal. Sebaliknya, tidak sebegitu. Tragedi itu masih memberi kesan terhadap mereka dari segi emosi.

Beliau melahirkan kesyukuran kerana terdapat 28 stesen pengesan gempa bumi telah dipasang di Sabah bagi mengesan pergerakan seismik.

Stesen itu mula dipasang pada 2018 oleh Jabatan Meteorologi Malaysia dan sistem itu boleh mengesan gegaran-gegaran kecil dengan lebih tepat.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Padah Mengambil Syabu, Tiga Beradik Antara Enam Ditahan Di Beaufort

BEAUFORT: Tiga beradik dipercayai terlibat dengan penyalahgunaan dadah telah berjaya ditahan di Kampung Takuli dalam satu Ops Cegah, hari ini.

Ketua Pegawai Agensi Antidadah Kebangsaan (AADK) Beaufort Effanehwati Lakat berkata ketiga-tiga individu berkenaan berjaya ditahan di dalam sebuah rumah ketika sedang nyenyak tidur dan tidak menyangka akan kedatangan pihak AADK.

“AADK menjalankan risikan selama dua minggu bagi mengesan tiga beradik ini yang dipercayai terlibat dengan penyalahgunaan dadah melalui aduan awam.

“Kami juga berjaya menemuramah salah seorang daripada individu terbabit yang sudah berapa kali ditahan pihak polis dan juga AADK.

“Hasil bicara bersama dengan suspek, beliau menjadikan tekanan hidup dan pengaruh rakan sebaya sebagai alasan sukar untuk berhenti menagih,” katanya ketika dihubungi, di sini, pada Khamis.

Effanehwati turut menyatakan bahawa ketiga-tiga suspek adalah antara enam penagih ditahan dalam operasi berkenaan yang dijalankan bermula pukul 1 pagi hingga 5 pagi.

Tambahnya kesemua suspek berumur 28 hingga 52 tahun ditahan mengikut Seksyen 3(1) Akta Penagih Dadah (Rawatan dan Pemulihan) 1983.

Beliau berkata pihaknya akan membuat permohonan reman mahkamah bermula dari tarikh hari ini.

Sementara itu, jelasnya pihak AADK akan terus menjalankan pemantauan dari semasa ke semasa bagi membanteras kegiatan penagihan dadah di Beaufort.

“Sebarang aduan boleh disalurkan ke pejabat AADK Beaufort atau menghubungi di talian hotline kami 013-3343493,” jelasnya. -SabahNewsToday


Kerajaan Negeri Berdepan Tindakan Undang-Undang Jika Halang Syarikat Beroperasi – MITI

KUALA LUMPUR: Kerajaan negeri mungkin terdedah kepada tindakan undang-undang daripada pelbagai pihak khususnya kalangan pihak industri sekiranya menghalang mana-mana syarikat daripada memulakan operasi mulai 4 Mei, 2020, kata Datuk Seri Mohamed Azmin Ali.

Menteri Kanan merangkap Menteri Perdagangan Antarabangsa dan Industri (MITI) itu berkata kerajaan memandang serius terhadap pendirian beberapa kerajaan negeri yang ingkar untuk melaksanakan keputusan membuka semula ekonomi. “Tindakan kerajaan negeri adalah tidak bersandarkan kepada punca kuasa yang sah di bawah mana-mana undang-undang dan adalah bercanggah dengan dasar Kerajaan Persekutuan. Lebih-lebih lagi memandangkan dasar Kerajaan Persekutuan tersebut telah pun dijadikan undang-undang yang berkuatkuasa di seluruh negara,” katanya dalam satu kenyataan hari ini.

Bermulai hari ini, syarikat-syarikat daripada hampir semua sektor ekonomi dibenarkan beroperasi semula susulan keputusan kerajaan yang dicapai pada 29 April, 2020.

Mohamed Azmin menegaskan, keputusan untuk memulakan semula sektor-sektor ekonomi itu di bawah syarat Perintah Kawalan Pergerakan Bersyarat (PKPB) dibuat dengan penuh teliti, berhati-hati dan bertanggungjawab serta didokong oleh data dan kajian oleh Kementerian Kewangan, MITI, Bank Negara Malaysia dan Khazanah Nasional Berhad.

Malah, hasil kajian terbabit telah dibentangkan untuk perbincangan dengan Menteri-Menteri Besar dan Ketua-Ketua Menteri pada Mesyuarat Majlis Keselamatan Negara (MKN) pada 28 April, 2020.

Menurutnya, berdasarkan perbincangan dalam mesyuarat ini, kerajaan-kerajaan negeri turut menyedari sekiranya PKP sedia ada dilanjutkan sehingga Jun 2020, kesan kumulatif kehilangan pendapatan negara dianggarkan sebanyak RM146 billion atau kekurangan sebanyak 10.3 peratus daripada Keluaran Dalam Negara Kasar (KDNK) yang boleh menghapuskan kemajuan ekonomi yang telah dicapai sepanjang empat tahun lepas.

“Sehubungan itu, mesyuarat ini telah bersetuju untuk membuka semula sektor-sektor ekonomi dalam tempoh PKPB bermula 4 Mei, 2020. Kerajaan Persekutuan akan menyediakan Prosedur Operasi Standard (SOP) yang komprehensif dan ketat untuk digunapakai oleh semua pihak dan SOP ini disediakan kepada Kerajaan-Kerajaan Negeri.

“Bagi tujuan penjelasan, SOP ini telah pun diserahkan kepada semua Kerajaan Negeri pada 2 Mei 2020 iaitu sebelum tarikh penguatkuasaan PKPB,” katanya.

Menurut Mohamed Azmin, kerajaan telah melaksanakan PKP selaras dengan peruntukan di bawah Akta Pencegahan dan Pengawalan Penyakit Berjangkit 1988 [Akta 342] bagi memastikan penularan wabak COVID-19 dapat dikawal dengan berkesan.

Pelaksanaan PKP itu turut melibatkan seluruh negara termasuk di negeri-negeri di Semenanjung Malaysia, Wilayah Persekutuan, Sarawak dan Sabah manakala peraturan-peraturan yang dibuat di bawah Akta 342 adalah undang-undang khusus bagi tujuan mencegah dan mengawal penularan COVID-19.

“Oleh itu, ia mengatasi peruntukan undang-undang bertulis lain berhubung dengan pencegahan dan pengawalan penyakit berjangkit.

“Perlu ditegaskan bahawa keputusan Kerajaan Persekutuan adalah sah dari segi undang-undang. Akta 342 telah digubal dan dikuatkuasakan mulai 1 April, 1989 berikutan persetujuan Negeri-Negeri pada masa itu termasuklah Sabah dan Sarawak untuk mewujudkan satu undang-undang yang seragam bagi tujuan mencegah dan mengawal penyakit berjangkit di Malaysia dan berkuat kuasa di seluruh negara,” katanya.

Mohamed Azmin berkata kerajaan juga telah mengambil langkah dengan mengadakan pelbagai sesi libat urus bersama pihak berkepentingan sektor-sektor ekonomi khususnya persatuan-persatuan industri, dewan-dewan perniagaan tempatan dan antarabangsa serta pengusaha-pengusaha industri kecil dan sederhana bagi mengenal pasti impak kepada kelangsungan perniagaan, rantaian bekalan dan pekerjaan.

“Justeru, keputusan kerajaan bagi membenarkan hampir kesemua sektor ekonomi beroperasi untuk memulihkan dan merangsang semula ekonomi dijangka memberi impak yang positif ke atas pertumbuhan ekonomi dan kedudukan kewangan negara, bukan sahaja di peringkat Persekutuan malahan juga bagi peringkat negeri,” katanya.


Perogol Bersiri Ikat Ibu & Paksa Dengar Jeritan 2 Anaknya Dirogol

Seorang lelaki yang disyaki perogol bersiri mengikat seorang ibu menggunakan kabel elektrik dan memaksa mangsa mendengar jeritan dua anaknya yang dirogol suspek.

Joseph McCann, 34, didakwa merogol beberapa mangsanya dalam tempoh dua minggu di sekitar London, Manchester, Lancashire dan Cheshire.

Terdahulu, McCann berkenalan dengan seorang wanita di sebuah bar di Haslingden, Greater Manchester, dalam keadaan mabuk dan menawarkan diri untuk menghantar mangsa pulang ke rumah sebelum mengikatnya di katil menggunakan kabel elektrik.

McCann kemudian mengejutkan anak perempuan mangsa, 17, dan anak lelakinya, 11 dan merogol kedua-duanya di depan mangsa.

Selepas kejadian itu, remaja terbabit dalam keadaan bogel terjun dari tingkap dan meminta bantuan dari jiran sebelum ketiga-tiga mangsa diselamatkan oleh polis.

Beberapa jam selepas itu, McCann menahan seorang wanita berusia 71 tahun bersama remaja perempuan berusia 13 tahun dan merogol mereka di dalam kereta mangsa.

Pada hari kedua perbicaraan semalam, pendakwa menceritakan adegan penuh dramatik yang membawa kepada penahanan tertuduh pada 6 Mei lalu ketika dia bersembunyi di atas pokok.

Juri turut mendengar bagaimana McCann merogol mangsa pertamanya gadis berusia 21 tahun yang diculik ketika dalam perjalanan pulang dari kelab malam di Watford, awal pagi 21 April sebelu merogol mangsa yang diacukan pisau dalam bilik gadis itu.

Mangsa ketiga berusia 13 tahun diculik pada waktu siang 25 April lalu di barat laut London dan dimasukkan ke dalam kereta yang dinaiki seorang lagi wanita berusia 25 tahun.

Kedua-dua mangsa dirogol berulang kali sebelum berjaya melarikan diri apabila salah seorang mangsa memukul kepala McCann dengan botol vodka.

Bagaimanapun, McCann dengan angkuhnya berkata, kejadian lain tidak akan berlaku sekiranya pihak polis berjaya memberkasnya selepas dua kes pertama.


Muhyiddin, Shafie Terima Dana UKSB, Perbicaraan Zahid Diberitahu

SHAH ALAM: Seorang bekas pengurus pentadbiran Ultra Kirana Sdn Bhd (UKSB) memberitahu Mahkamah Tinggi dalam perbicaraan rasuah Ahmad Zahid Hamidi bahawa Muhyiddin Yassin dan Shafie Apdal menerima dana daripada syarikat itu.

David Tan berkata, Muhyiddin menerima RM1.3 juta antara Jun dan Ogos 2018.

Semalam, Tan memberitahu mahkamah, beliau menyimpan lejar bayaran yang dibuat kepada Zahid antara 2014 hingga 2018. Katanya, nama dalam lejar itu terdiri daripada “menteri, ahli politik dan penjawat awam”.

Dalam pemeriksaan balas oleh peguam Hamidi Mohd Noh hari ini, Tan berkata, nama Muhyiddin, Shafie, bekas menteri luar Anifah Aman dan bekas timbalan menteri luar Reezal Merican Naina Merican turut dicatatkan dalam lejar itu di bawah nama kod.

Tetapi, Tan tidak mendedahkan jumlah wang yang dibayar kepada Shafie, Anifah dan Reezal Merican, atau nama kod mereka.

Ketika itu, Muhyiddin ialah menteri dalam negeri di bawah pentadbiran Pakatan Harapan, manakala Shafie ialah ketua menteri Sabah. Reezal Merican kini ialah menteri perumahan dan kerajaan tempatan.

UKSB adalah syarikat yang mengendalikan sistem visa luar negara (VLN) untuk pelancong China. Mereka dilantik oleh kerajaan pada 2016.

Syarikat itu terbabit dalam pertuduhan rasuah Zahid, dengan bekas timbalan perdana menteri itu dibicarakan atas 33 tuduhan rasuah.

Semalam, Tan dilaporkan berkata, nama “monster”, “young boy” dan “yb” dalam lejar syarikat itu merujuk Zahid.

“Sebab saya menggunakan nama kod ‘monster’ adalah kerana semasa saya memasukkan lejar, saya sedang makan snek Mamee Monster,” kata Tan.

Saksi pendakwaan itu berkata, komputer riba yang mengandungi lejar bayaran itu dan pemacu pena USB mempunyai salinan lejar terbabit disita Suruhanjaya Pencegahan Rasuah Malaysia pada Oktober 2018.

Sebelum ini, mahkamah mendengar keterangan bekas pengarah UKSB, Harry Tan dan Wan Quoris Shah Wan Abdul Ghani yang berkata, syarikat itu membuat bayaran tunai berjuta-juta dolar Singapura kepada Zahid dari 2014 hingga 2018 berhubung kontrak VLN.

Wan Quoris dilaporkan berkata, bantuan kewangan kepada Zahid itu bertujuan mengukuhkan kedudukan mereka sebagai kontraktor Kementerian Dalam Negeri.

Dengan bantuan itu, katanya, UKSB bukan sahaja mendapat sokongan bekas timbalan perdana menteri itu, tetapi juga berjaya mengurangkan gangguan saingan daripada syarikat lain yang menjalankan perniagaan sama.

Perbicaraan disambung di hadapan hakim Yazid Mustafa pada 26 Julai ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kluster Puncak Ilmu, 41 Penuntut & Kakitangan UMS Positif Covid-19

KOTA KINABALU : Satu kluster baharu Covid-19 dikesan di Sabah membabitkan institusi pendidikan yang mencatatkan 41 kes setakat ini.

Jurucakap Covid-19 Sabah, Masidi Manjun berkata, 41 penuntut dan kakitangan Universiti Malaysia Sabah (UMS) di Kota Kinabalu disahkan positif, dengan kes indeks dalam kluster Puncak Ilmu membabitkan seorang lelaki tempatan berusia 22 tahun.

“Kes indeks yang mula bergejala sejak 1 Dis kemudiannya disahkan positif Covid-19 melalui saringan di Pusat Perubatan UMS pada 2 Dis lepas dan selesai menjalani kuarantin di Pusat Kuarantin Berisiko Rendah (PKRC) UMS.

“Saringan terhadap kontak kes mendapati 40 lagi kes positif terdiri daripada penuntut dan kakitangan UMS. Semua kes sudah diasingkan dan diberikan rawatan sesuai,” katanya dalam kenyataan malam tadi yang dipetik Harian Metro.

Masidi yang juga Menteri Kerajaan Tempatan dan Perumahan merangkap Menteri Kewangan II Sabah berkata, jumlah kes harian Covid-19 semalam kekal tiga angka, iaitu 232 kes, menjadikan keseluruhan jangkitan meningkat kepada 237,535 kes sehingga kini.

Katanya, enam kematian dilaporkan semalam yang membabitkan dua kes di Ranau dan masing-masing satu kes di Keningau, Penampang, Semporna serta Tawau.


Mayat Lelaki Ditemui Tergantung Di Tepi Sungai Petagas

KOTA KINABALU: Sekumpulan pemancing lelaki terkejut sebaik menemukan mayat lelaki dalam keadaan tergantung semasa mencari umpan di tepi Sungai Petagas, Kampung Sri Tanjung, berhampiran Mas Kargo, di sini.

Ketua Polis Daerah Kota Kinabalu Asisten Komisioner Habibi Majinji berkata kejadian berlaku kira-kira jam 1.30 petang kelmarin sebelum kumpulan terbabit membuat laporan polis.

“Bertindak dengan maklumat, kita menggegaskan sepasukan anggota dan pegawai polis ke lokasi kejadian dan siasatan awal mendapati, lelaki tanpa identiti itu dipercayai membunuh diri sebelum ditemui tergantung di dahan  pokok di tepi sungai berkenaan.

“Kejadian dipercayai baru berlaku dan lelaki terbabit mengantung diri menggunakan tali yang diikat pada pokok berkenaan,” katanya.

Menurutnya hasil siasatan awal tidak mengesan sebarang unsur jenayah bagaimanapun siasatan lanjut masih dijalankan bagi mengetahui punca sebenar insiden terbabit.

Tambahnya kes diklasifikasikan sebagai mati mengejut dan mayat mangsa sudah dihantar ke Jabatan Forensik, Hospital Queen Elizabeth I (HQEI) untuk proses bedah siasat. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Belanja Hampir RM3.5 Juta Sebulan Tampung Kos Makanan Pendatang Tanpa Izin

SERDANG, 22 Jun — Kerajaan membelanjakan hampir RM3.5 juta sebulan bagi menampung kos makanan pendatang tanpa izin yang ditahan di 14 depot Jabatan Imigresen di seluruh negara, kata Ketua Pengarah Imigresen Datuk Khairul Dzaimee Daud.

Beliau berkata purata kos makanan yang ditanggung kerajaan adalah sebanyak RM12 sehari untuk seorang dan kebanyakan mereka terpaksa berada di depot dalam tempoh sebulan hingga dua bulan sebelum dihantar pulang ke negara asal masing-masing.

“Kos perbelanjaan yang ditanggung kerajaan itu bagi memastikan hak asasi pendatang tanpa izin terpelihara dan perkara itu turut dilaksanakan di semua depot Imigresen di luar negara.

“Pengurangan kos makanan dapat diatasi sekiranya proses dokumen perjalanan yang disediakan pihak kedutaan berkaitan dapat dilaksanakan dengan cepat,” katanya kepada Bernama ketika ditemui pada Majlis Hari Raya Aidilfitri Kementerian Dalam Negeri.

“Beliau berkata jabatan itu menjalinkan kerjasama dengan pihak kedutaan untuk mempercepatkan proses mengeluarkan dokumen perjalanan untuk pendatang tanpa izin itu dihantar pulang dan perkara ini dapat mengurangkan bilangan penghuni di depot,” katanya.

Menurutnya, setakat 18 Jun, seramai 9,654 orang pendatang tanpa izin ditahan di 14 depot seluruh negara dengan 7,650 adalah lelaki dan1,664 wanita serta selebihnya kanak-kanak.

Beliau berkata tahanan pendatang tanpa izin paling tinggi adalah rakyat Indonesia iaitu 3,767 orang diikuti Myanmar (2,105), Bangladesh (1,594), India (525), Vietnam (294), Pakistan (263), Thailand (226), Filipina (222), Nepal (193), Nigeria (150) dan lain-lain warganegara (315).

Khairul Dzaimee berkata sebanyak 8,277 operasi dilaksanakan Jabatan Imigresen sejak awal tahun ini hingga Selasa lepas dengan keseluruhannya 103,224 orang warga asing diperiksa.

“Empat depot iaitu di Bukit Jalil, Kuala Lumpur; Lapangan Terbang Antarabangsa Kuala Lumpur, Sepang; Lenggeng, Negeri Sembilan dan Juru, Pulau Pinang mengalami lebihan jumlah tahanan pendatang tanpa izin berbanding kapasiti depot yang direkodkan sehingga 18 Jun.

“Kami cuba mempercepatkan proses untuk menghantar mereka pulang ke negara masing-masing serta memindahkan mereka ke depot yang berdekatan bagi mengelak kesesakan,” katanya.


Subsidi Upah Dari RM800 & RM1200 Untuk Syarikat Dengan Lingkungan Pekerja Sehingga 200 Orang

PUTRAJAYA: Syarikat yang mempunyai 75 orang pekerja akan menerima subsidi upah sebanyak RM1,200 setiap pekerja selama tiga bulan bagi menampung

Perkara tersebut diumumkan oleh Perdana Menteri, Tan Sri Muhyiddin Yassin menerusi siaran langsung Perutusan Khas PM Pakej Prihatin PKS (Tambahan) sebentar tadi.

Selain itu, syarikat yang mempunyai lingkungan 76-200 pekerja akan menerima subsidi upah RM800 bagi setiap pekerja.

Syarikat yang mempunyai 75 orang pekerja terima subsidi upah sebanyak RM1,200 setiap pekerja -PM @MuhyiddinYassin

Syarikat mempunyai 76-200 pekerja akan terima subsidi upah RM800 bagi setiap pekerja – PM @MuhyiddinYassin


Olimpik: Lee Zii Jia Gagal Ke Suku Akhir

KUALA LUMPUR: Pemain No.1 negara, Lee Zii Jia gagal melangkah ke suku akhir Sukan Olimpik Tokyo 2020 selepas tewas kepada pemenang pingat emas Rio 2016 dari China, Chen Long di pusingan kalah mati sebentar tadi.

Dalam aksi di Musashino Forest Sport Plaza itu menyaksikan pemain berusia 23 tahun itu mengalami kecederaan di bahagian pergelangan tangan kanan pada awal permainan ketika menyambut bulu tangkis daripada Chen Long.

Bagaimanapun, dia berjaya bermain dengan baik pada set pertama dan mencipta kemenangan 21-8 selepas menampilkan permainan seimbang sejak daripada awal permainan.

Pada set kedua, pemain kelahiran Alor Setar itu ketinggalan pada awal permainan selepas kerap melakukan kesilapan mudah dan memberi mata kepada Chen Long yang banyak bertahan sebelum tewas 19-21.

Dalam set penentuan, Zii Jia ternyata dikawal sepenuhnya oleh Chen Long, apabila dia banyak melakukan serangan bertali arus untuk meraih kemenangan 21-5.

Keputusan itu menyaksikan Chen Long akan berdepan Chou Tien Chen dari Taiwan, esok. – UTUSAN

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


13 Lagi Lokaliti Di Sabah Dikenakan PKPD Mulai 20 Julai

KOTA KINABALU: 13 lagi lokaliti di Sabah dikenakan perintah kawalan pergerakan diperketatkan (PKPD) selama dua minggu bermula 20 Julai hingga 2 Ogos.

Timbalan Perdana Menteri, Sabah merekodkan kawasan PKPD terbanyak di lapan lokaliti berlainan antaranya Kampung Long Kiangan dan Kampung Ranau-Ranau, Sipitang; Taman Teluk Likas, Kampung Gusung, Taman Kurnia Jaya dan Kuarters Kilang Permai Kaya di Kota Kinabalu.

Kampung Muhibbah, Beaufort; Ladang Agathis, Kalabakan; Kampung Solob dan Kampung Tunas Baru di Sipitang; Kampung Dandulit Matunggong, Kudat; Kampung Bakalau, Beaufort; dan Kampung Nosoob, Penampang.

Sementara itu, kerajaan turut mengumumkan PKPD di Kampung Serudung Baru, Tawau yang tamat pada esok dilanjutkan dua minggu sehingga 2 Ogos.

Dalam pada itu, PKPD di lima lokaliti di Sabah yang bermula pada 6 Julai lalu akan tamat esok.

Lokaliti berkenaan adalah Kampung Jambatan Baru, Beaufort; Blok 6, Kampung Titingan, Tawau.


Projek Lapangan Terbang Sandakan bernilai RM80 juta dilaksana tahun ini

SANDAKAN: Menteri Kewangan Lim Guan Eng berkata projek pembesaran Lapangan Terbang Sandakan bernilai RM80 juta akan dilaksanakan dalam tahun ini.

“Projek ini melibatkan pemanjangan landasan dan penambahbaikan apron bagi meningkatkan keupayaan lapangan terbang terbabit,” katanya.

Beliau mahu kontraktor yang melaksanakan projek pembangunan itu melaksanakan mengikut piawaian serta ikut jadual.

“Kita akan pastikan pelaksanakan projek ini dimulakan dari tarikh mula dan siap sepenuh pada tarikh yang dijadualkan,” katanya.

Dalam pada itu, Guan Eng berkata sebanyak 49 projek pembangunan dengan kos RM2.3 juta diluluskan Kerajaan Persekutuan di daerah ini.

Katanya projek-projek itu termasuk di Libaran dan Batu Sapi yang mana akan dipantau oleh Ahli Parlimen Sandakan Vivian Wong Shir Yee.

“Semua projek pembangunan yang diluluskan Kerajaan Persekutuan ini adalah memberi manfaat sepenuhnya kepada rakyat Sandakan,” katanya.

Guan Eng menjelaskan sekiranya ada permintaan lain mengenai projek pembangunan di Sandakan, beliau akui Kerajaan Persekutuan kena ikut kemampuan dan melihat jumlah peruntukan yang ada.

“Apabila kita hendak melakukan sesuatu, kita kenalah mengukur baju di badan sendiri dan mengikut kemampuan kita,” katanya.

Beliau berkata sekiranya tidak mampu melaksanakan projek itu, pihaknya memutuskan tidak perlu laksanakan.

“Banyak projek untuk rakyat dan kita akan cuba buat penjimatan. Kalau projek ini ada penjimatan, jumlah selebihnya akan disimpan untuk rakyat.

“Saya memberi contoh seperti projek di Sabah yang mana sekiranya projek itu dapat dijimatkan kepada RM500 juta, duit lebih projek itu akan dikembalikan kepada Kerajaan Negeri Sabah bukannya disimpan di Putrajaya atau Kerajaan Persekutuan,” katanya.

Beliau berkata demikian pada Majlis Makan Malam di Sandakan Yacht Club dihadiri lebih 300 pemimpin DAP pada malam Ahad.

Pada majlis itu juga, Guan Eng berkata kombinasi perpaduan dan bersatu hati pemimpin kerajaan persekutuan dan negeri Sabah merupakan formula kejayaan Pakatan Harapan (PH)-Warisan perolehi kemenangan besar DAP di Parlimen Sandakan.

Beliau yang juga setiausaha agung DAP berkata kejayaan memperolehi majoriti 11,521 undi dalam Pilihan Raya Kecil (PRK) Parlimen Sandakan adalah lakaran sejarah DAP di sini.

“Kemenangan ini bukan kemenangan DAP sendiri tetapi kemenangan bersama rakan-rakan PH dan Parti Warisan Sabah.

“Kemenangan ini juga adalah kejayaan Ketua Menteri Sabah Datuk Seri Mohd Shafie Apdal yang berkempen dari rumah ke rumah serta sentuhan pada rakyat. Kita amat berterima kasih dengan Ketua Menteri Sabah,” katanya.

Hadir pada majlis itu, Penasihat DAP Lim Kit Siang, Menteri Kesihatan dan Kesejahteraan Rakyat Sabah Datuk Frankie Poon Ming Fung, Menteri Belia dan Sukan Sabah Phoong Jin Zhe dan Ahli Parlimen Sandakan Vivian Wong Shir Yee. – Utusan Borneo


Musa Aman Doakan Kabinet Sabah Beri Perkhidmatan Terbaik

PETALING JAYA: Bekas Ketua Menteri Sabah Musa Aman mendoakan barisan Kabinet negeri yang baharu dapat memberi perkhidmatan terbaik kepada rakyat negeri itu tanpa mengira latar belakang.

Beliau berkata, banyak cabaran dihadapi ketika ini, termasuk penularan Covid-19 dan persekitaran pertumbuhan ekonomi yang agak suram.

“Saya berharap barisan Kabinet negeri akan berganding bahu dan terus bekerjasama dalam melaksanakan agenda pembangunan negeri demi kesejahteraan rakyat Sabah,” katanya dalam kenyataan hari ini.

Musa turut mengucapkan tahniah kepada semua Adun yang mengangkat sumpah jawatan bagi menganggotai Kabinet kerajaan negeri pimpinan ketua menteri, Hajiji Noor.

“Tahniah juga kepada semua Adun yang mengangkat sumpah untuk jawatan pembantu menteri.

“Ucapan tahniah juga kepada Kadzim M Yahya yang dilantik sebagai Yang di-Dipertua DUN Sabah. Saya yakin beliau berupaya menjalankan tanggungjawab itu dengan adil dan saksama,” katanya.

Sebelum itu, 3 Adun Umno difahamkan antara dilantik sebagai menteri penuh Kabinet Sabah, menurut sumber.

Sumber di Jabatan Ketua Menteri itu turut menamakan 3 wakil rakyat itu iaitu Jafry Ariffin (DUN Sukau) ke portfolio pelancongan, kebudayaan, dan alam sekitar, Shahelmey Yahya (DUN Tanjung Keramat) ke portfolio pembangunan masyarakat dan kesejahteraan rakyat dan Yakub Khan (DUN Karambunai) ke portfolio sains, teknologi, dan inovasi.

Turut dilantik, kata sumber, Ariffin Arif dari PPBM (DUN Membakut) ke portfolio tugas-tugas khas dan Ellron Angin dari STAR (DUN Sook) ke portfolio belia dan sukan.

Semua wakil rakyat berkenaan mengangkat sumpah jawatan masing-masing di Istana Negeri pagi tadi.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM1.3 Juta Diperuntukkan Untuk Projek Berskala Kecil Parlimen Kota Kinabalu

KOTA KINABALU, 18 Ogos: Sejumlah RM1.3 juta diperuntukkan untuk beberapa projek berskala kecil yang akan dilaksanakan di Parlimen Kota Kinabalu sebelum akhir tahun ini.

Ahli Parlimen Kota Kinabalu Chan Foong Hin berkata projek itu termasuk menaik taraf dan menyelenggara permukaan jalan berhampiran kawasan air pancut Jalan Gaya dan membina laluan baharu pejalan kaki berbumbung di Sekolah Menengah Kebangsaan Tun Fuad.

“Projek lain ialah pembinaan penghadang jalan di Jalan Coastal Bandaraya Kota Kinabalu, membaik pulih lantai konkrit di tapak pasar ikan dan baik pulih struktur atap gereja Katolik di Kampung Kopungit, Luyang,” katanya.

Beliau berkata demikian selepas mengadakan program ‘INFO on Wheels’ bersama Pengarah Jabatan Penerangan negeri Sabah, Norzawiyah Bulka di Jalan Gaya, di sini hari ini.

Chan berkata sebut harga bagi projek itu telah dilaksanakan pada Mei dan Jun lepas sebelum tindakan selanjutnya oleh Dewan Bandaraya Kota Kinabalu (DBKK).

Mengenai program itu, Chan berkata ia merupakan inisiatif kerajaan untuk menyalurkan maklumat kepada rakyat antaranya peralihan siaran televisyen daripada analog kepada digital menjelang Oktober ini.

Sementara itu, Norzawiyah turut menyeru agar orang ramai bersama-sama mengibarkan Jalur Gemilang tidak kira di rumah, premis perniagaan dan pejabat sempena Bulan Kebangsaan ini.

“Kita berharap agar mendapat kerjasama daripada semua pihak untuk bersama-sama meraikan sambutan bulan kebangsaan ini,” katanya.


Enjin keluar api, 3 penumpang ditahan gara-gara lari atas sayap pesawat

Terkejut melihat api dari enjin sebuat pesawat, tiga penumpang bertindak membuka pintu kecemasan sebelum berjalan di atas bahagian sayap.

Kejadian melibatkan pesawat Boeing 737 itu berlaku di Lapangan Terbang Vnukovo, Rusia.

Pesawat itu sepatutnya berlepas ke Makhachkala sewaktu kejadian. Krew kabin terpaksa memujuk mereka supaya kembali ke dalam pesawat memandangkan ia hanya api biasa sahaja.

“Ini situasi biasa, pesawat sedang bersedia untuk berlepas. Penumpang tidak berada dalam bahaya.” ujar jurucakap penerbangan itu.

Bagaimanapun, kesemua penumpang tetap dipindahkan ke pesawat lain untuk meneruskan perjalanan.

Tiga penumpang itu pula ditahan untuk siasatan. – Indipendent


Terima Kasih Kerana Beri Perhatian Kepada ‘Negeri Di Bawah Bayu’

SANDAKAN: Ahli Parlimen Libaran, Datuk Zakaria Mohd Edris merakamkan setinggi-tinggi penghargaan kepada Kerajaan Persekutuan di atas perhatian yang diberikan kepada ‘Negeri Di Bawah Bayu’.

Beliau juga merakamkan ucapan syabas kepada Menteri Kewangan, Senator Tengku Zafrul Aziz di atas usaha beliau serta ribuan terima kasih kepada Perdana Menteri, Tan Sri Muhyiddin Yassin di atas keprihatinan beliau.

Menurut beliau, pembentangan Belanjawan 2021 yang bertemakan ‘Teguh Kita, Menang Bersama’, telah memperuntukkan RM5.1 bilion untuk pembangunan infrastruktur di Sabah dan kerajaan juga akan memberikan peruntukan untuk kesinambungan projek Pan Borneo dari Serusop ke Pituru.

Selain itu, beliau juga menyambut baik perkhidmatan bank mudah alih yang akan diperluaskan ke Sabah untuk memudahkan penyaluran bantuan kerajaan kepada penduduk luar bandar.

Katanya, kerajaan melalui program Hak Adat Anak Negeri yang memperuntukkan RM41 juta bagi memelihara hak asasi orang asal di Sabah juga amat dinanti-nantikan oleh golongan sasar.

Mengulas lanjut, Zakaria berkata bagi memastikan matlamat ‘kesejahteraan rakyat’ dimanifestasikan dan meringankan beban hidup rakyat, kerajaan menaikkan peruntukan subsidi, bantuan dan insentif bagi Sabah daripada RM150 juta kepada RM200 juta melalui Program Pengedaran Barang Perlu, LPG dan Community Drumming serta meluaskannya ke 34 kawasan baru termasuk Pulau Sakar di Sabah.

Sebagai langkah bantuan kepada petani, peladang dan nelayan di seluruh negara termasuk penanam padi di Nabawan, beliau berkata Sabah akan menikmati bantuan sejumlah RM570 juta subsidi harga padi, RM960 juta subsidi dan insentif tanaman padi termasuk RM40 juta subsidi baja padi bukit.

Antara peruntukan khusus melibatkan Sabah dan Sarawak, kerajaan akan melaksanakan 184 projek pembinaan dan pemasangan air telaga tiub baharu dengan kos keseluruhan projek berjumlah RM120 juta bagi sekolah luar bandar di kedua-dua negeri itu.

Zakaria berkata, golongan belia juga mendapat banyak peluang dan manfaat daripada belanjawan yang dibentangkan iaitu antaranya kerajaan memantapkan lagi bidang pendidikan teknikal dan latihan vokasional (TVET).

Selain itu, katanya satu Geran Khas Prihatin sebanyak RM1,000 juga diberi kepada peniaga dan penjaja serta pemandu teksi, e-hailing, kereta sewa dan pemandu pelancong di Sabah.

Berdasarkan peruntukan dan program yang bakal memberi manfaat besar kepada rakyat Sabah, beliau berkata ia jelas menunjukkan Belanjawan 2021 adalah inklusif, berpaksikan dan memberi fokus kepada kesejahteraan rakyat meliputi semua bidang termasuk infrastruktur. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KFC Malaysia Tawar Promosi RM20 Untuk 2 Snack Plate Kombo Esok

Sebut sahaja ayam goreng pastinya sudah terbayang KFC Malaysia. Kami bukan ingin beritahu menu terbaharu tetapi ingin beritahu promosi luar biasa dari KFC Malaysia.

Apa yang gempak sangat dengan promosi KFC kali ini? Anda pasti seperti tidak percaya kerana KFC Malaysia akan tawarkan anda promosi 2 set Snack Plate dengan harga RM20 sahaja.

Bukan satu tetapi dua set Snack Plate! Adalah diingatkan bahawa promosi ini hanya akan berlangsung selama sehari sahaja iaitu pada hari esok 20 Februari 2020.

Mudah sahaja untuk menebus promosi ini. Anda hanya perlu tunjukkan post KFC ini di kaunter semasa membuat pesanan. Promosi ini akan bermula dari jam 10 pagi hingga 10 malam.

Promosi ini tersedia di kesemua cawangan KFC Malaysia kecuali di Genting Highlands, Mall of Medini dan kesemua lapangan terbang. Paling utama, setiap pelanggan hanya dibenarkan membuat 3 kali penebusan sahaja.

Untuk maklumat lanjut, anda boleh layari laman sesawang KFC Malaysia. Jangan lepaskan peluang anda untuk merebut promosi menarik dari KFC Malaysia ini. Rugi andai anda terlepas peluang ini!


Covid-19: Pelajar Punca Kluster Tinanom Di Ranau

KOTA KINABALU: Kes positif baharu Covid-19 yang dilaporkan di Sabah hari ini meningkat kepada 288 kes, dengan dua kes kematian dan dua kluster baharu.

Dua kluster baharu ini adalah kluster Tinanom, Ranau dan kluster Jalan Sepanggar, Kota Kinabalu.

Untuk kluster Tinanom sebanyak 22 kes baharu, dengan bilangan kumulatif 46 kes. Kes indeks bagi kluster ini membabitkan seorang pelajar yang dikesan positif melalui saringan masuk asrama. Manakala, kluster Jalan Sepanggar mencatatkan 10 kes baharu, dengan kumulatif 12 kes.

Menteri Kerajaan Tempatan dan Perumahan, Datuk Seri Panglima Masidi Manjun berkata, dua kes kematian yang dilaporkan masing-masing satu kes di Papar dan Kota Kinabalu.

Beliau berkata, daripada 288 kes baharu hari ini, Kota Kinabalu kekal mencatatkan kes tertinggi dengan 40 kes, diikuti dengan Tawau (34), Lahad Datu (30), Papar (27), Ranau (22), Sandakan (20), Tuaran (16), Kinabatangan (14), Penampang (13), Putatan (13), Keningau (13), Beaufort (11), Kudat (10), Kota Belud (5), Kunak (5), Kota Marudu (3) dan dua kes di Kuala Penyu, Tenom, Sipitang, Telupid dan Tongod.

Manakala, satu kes di Kalabakan dan Beluran.

Masidi berkata, daripada 288 kes positif itu, sebanyak 208 kes atau 72.2 peratus dari saringan kontak rapat, saringan bergejala 30 kes, saringan kluster baharu dan sedia ada 26 kes, saringan komuniti dua kes, saringan Perkeso lapan kes dan 14 kes adalah dari lain-lain kategori.

Sementara itu, sebanyak 468 kes pulih dilaporkan, dengan kumulatif kes sebanyak 44,407 kes. Kes kematian di Sabah bertambah kepada 321 kes.

Setakat ini, sebanyak 48,307 kes Covid-19 dilaporkan di Sabah dengan 2,424 kes aktif yang sedang menerima rawatan, iaitu 749 orang di hospital dan 1,655 orang di Pusat Kuarantin dan Rawatan Berisiko Rendah (PKRC) serta 20 orang di Pusat Tahanan Sementara (PTS) atau penjara.

Terdapat 84 orang ditempatkan di Unit Rawatan Rapi (ICU) dan 26 orang memerlukan alat bantuan pernafasan.

Bilangan keseluruhan katil di hospital dan PKRC di Sabah kekal 6,506 katil dan peratus penggunaan adalah 40.69 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perlu tanah bina ibu pejabat Esscom

LAHAD DATU, 20 Jan – Kerajaan Sabah diharap dapat menyediakan sebidang tanah bagi pembinaan bangunan kekal ibu pejabat Kawasan Keselamatan Khas Pantai Timur Sabah (Esscom) di Lahad Datu, memandangkan bangunan pejabat sedia ada itu kini disewa.

Timbalan Menteri Dalam Negeri, Datuk Mohd Azis Jamman berkata selepas urusan tanah itu selesai, barulah peruntukan pembinaan disediakan kerajaan.

“Jika tanah (tapak) sudah ada, kita akan usahakan di peringkat kementerian untuk beri peruntukan secukupnya bagi mendirikan ibu pejabat kekal itu dengan segera,” katanya ketika ditemui pemberita di sini, hari ini.

Mohd Azis yang juga Anggota Parlimen Sepanggar hadir pada majlis perasmian Masjid Ar-Raudhah yang disempurnakan Yang Dipertua Negeri Sabah, Tun Juhar Mahiruddin.

Pada majlis itu, Juhar dan isteri, Toh Puan Norlidah R.M Jasni menerusi Yayasan Nur Jauhar menyumbangkan RM10,000 kepada Pengerusi Masjid Ar-Raudhah, Sari Arsad bagi kegunaan masjid.

Masjid Ar-Raudhah berharga RM4 juta di bandar Lahad Datu itu mula dibina pada 2001 dan siap sepenuhnya pada 2004, dan mampu memuatkan 3,000 jemaah.

Turut hadir, Pembantu Menteri Hal Ehwal Undang-undang Anak Negeri, Datuk Uda Sulai serta Komander Esscom DCP Datuk Hazani Ghazali.


PH Sudah Berakhir

KUALA LUMPUR: UMNO membayangkan Pakatan Harapan (PH) sudah berakhir sekali gus mengesahkan parti itu mungkin membentuk gabungan baharu dengan Bersatu dan PAS.

Setiausaha Agungnya, Tan Sri Annuar Musa berkata, gabungan antara Pakatan Harapan iaitu Bersatu, PKR, DAP, Amanah mungkin berakhir.

Bagaimanapun, beliau berkata, pengumuman mengenai perkara itu akan diumumkan Perdana Menteri Tun Dr Mahathir Mohamad.

“Pembentukan Pakatan baharu perlu mengikut perlembagaan dan (perkenan) Agong.

“Akan ada mesyuarat lagi selepas ini bersama Tun Dr Mahathir, kesimpulannya tunggu PM (Perdana Menteri) umum pakatan baharu itu,” katanya.

Menurutnya, UMNO masih sebuah parti walaupun membentuk gabungan baharu bersama parti lain.

“UMNO akan kekal sebagai parti politik,” katanya.

Ditanya adakah PH sudah berakhir, Annuar seolah-olah mengesahkannya.

Annuar turut mengesahkan sokongan yang diterima cukup untuk membentuk kerajaan baharu itu.

“Kita mencapai dua pertiga sokongan daripada ahli parlimen yang ada,” katanya.


Kadar Jenayah Di Perairan Pantai Timur Sabah Menurun Sejak PKP

SANDAKAN: Kadar jenayah di perairan pantai timur Sabah menurun sejak berkuat kuasanya Perintah Kawalan Pergerakan (PKP) bermula 18 Mac lepas.

Ketua Pegawai Eksekutif ESSCom Noor Alam Khan A. Wahid Khan berkata, kadar jenayah kini telah menurun di perairan timur Sabah ekoran PKP dimulakan.

“Kita lihat agak terkawal sama ada di perairan serta daratan kini amat ketat. Pemantauan yang kita lakukan, kadar jenayah menurun dan tidak berlaku jenayah berat buat masa ini,” katanya.

Noor Alam berkata ESSCom masih lagi melaksanakan tugas harian seperti biasa walaupun turut sama melaksanakan penguatkuasaan tugasan PKP di perairan.

Beliau berkata pihaknya juga sentiasa siap siaga untuk tugasan rutin dalam memastikan tiada individu yang mengambil peluang ketika ini.

Beliau berkata demikian ketika ditanya pemberita selepas program ESSCom menyampaikan sumbangan bubur lambuk kepada petugas barisan hadapan COVID-19 di Sekatan Jalan Raya (SJR) Batu 16, di sini.

ESSCom juga turut menyampaikan sumbangan bubur lambuk kepada doktor dan jururawat yang bertugas di fasiliti kesihatan dan pasukan keselamatan yang bertugas di sekatan-sekatan jalan raya di Sandakan.

Turut hadir, Ketua Staf Operasi Laut Laksamana Hamid Mohd Amin, Ketua Staf Pusat Operasi Brig. Jen Hamzah Ali, Ketua Staf Operasi Udara Brig. Jen Ayub Khan Mohd. Khan dan Ketua Staf Pasukan Khas SAC Mohd Ali Tamby.

Mengenai program hari ini, beliau berkata penyerahan bubur lambuk ini adalah usaha ESSCom kepada petugas-petugas barisan hadapan COVID-19 sebagai rasa simpati ESSCom kepada mereka yang terlibat dengan risiko besar.

“Kami di ESSCom yang turut sama dalam penugasan ini akan sentiasa bekerjasama untuk memastikan PKP dan kawalan keselamatan dipatuhi rakyat di negeri ini,” katanya.

Beliau berkata penyediaan bubur lambuk ini dilakukan atas kerjasama pejabat Batalion 20 Pasukan Gerakan Am (PGA) Beluran.


PKPD Kampung Sabah Baru Dilanjutkan 14 Hari Lagi

KUALA LUMPUR: Perintah Kawalan Pergerakan Diperketatkan (PKPD) di Kampung Sabah Baru, Lahad Datu yang sepatutnya tamat hari ini, akan dilanjutkan selama 14 hari lagi hingga 7 Disember depan.

Menteri Kanan (Keselamatan), Datuk Seri Ismail Sabri Yaakob, berkata sehingga 15 November lalu, sebanyak 1,914 ujian saringan dilaksanakan dan sebanyak 200 kes positif COVID-19 direkodkan di lokaliti itu.

“Atas nasihat Kementerian Kesihatan (KKM), sidang khas hari ini bersetuju untuk melanjutkan PKPD di Kampung Sabah Baru, Lahad Datu selama 14 hari lagi bermula 24 November (esok) sehingga 7 Disember.

“Perlanjutan tempoh PKPD ini bagi membolehkan saringan secara berterusan dapat dilakukan KKM dan bagi membendung penularan COVID-19 di lokaliti ini,” katanya dalam sidang media harian, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Solat Aidilfitri Di Sabah, Aktiviti Masjid Ditangguh Hingga 26 Mei – Mufti

KOTA KINABALU, 12 Mei: Majlis Fatwa Negeri Sabah memutuskan tiada solat sunat Aidiltifri di masjid atau surau seluruh negeri pada tahun ini, berikutan pelanjutan tempoh Perintah Kawalan Pergerakan Bersyarat (PKPB) hingga 9 Jun.

Mufti Sabah Datuk Bungsu Aziz Jaafar berkata keputusan itu selaras dengan penangguhan aktiviti solat berjemaah dan solat Jumaat di setiap masjid dan surau di Sabah yang dilanjutkan hingga 26 Mei.

Beliau berkata Majlis Fatwa Negeri Sabah memutuskan perkara berkenaan selepas mengambil kira asas-asas syarak dan maqasid syariah demi kemaslahatan dan kebaikan umat Islam di negeri itu, selain tempoh pelanjutan tertakluk kepada nasihat kerajaan negeri dan Kementerian Kesihatan Malaysia (KKM).

“Ahli Qaryah disunatkan menunaikan solat Hari Raya di rumah atau kediaman masing-masing. Kenyataan mengenai garis panduan Hari Raya akan dikeluarkan oleh Pejabat Mufti Negeri Sabah dalam waktu terdekat.

“Selain itu, ahli Qaryah juga wajib menunaikan solat fardu Zuhur pada hari Jumaat dan solat fardu di rumah atau kediaman masing-masing sepanjang tempoh tersebut,” katanya dalam kenyataan.

Bungsu berkata umat Islam Sabah diminta merujuk garis panduan yang pernah dikeluarkan sebelum ini iaitu “Irsyad Mengenai Garis Panduan Masjid dan Surau Sepanjang Tempoh Penangguhan Solat Jumaat, Berjemaah dan Aktivitinya” dan garis panduan lain dikeluarkan oleh pihak berwajib.

“Saya berharap umat Islam Sabah dapat melaksanakan ibadah puasa dan amal ibadah lain dalam bulan Ramadan tahun ini dengan sebaiknya,” katanya.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


COVID-19: Mata Adalah “Laluan Penting” Untuk Virus Merebak Ke Tubuh Manusia, Kata Pakar

HONG KONG: Mata adalah laluan penting bagi COVID-19 masuk ke dalam tubuh manusia, menurut penyelidikan University of Hong Kong (HKU).

Kajian itu mendapati penyebaran virus COVID-19 melalui cara itu 100 kali lebih tinggi daripada Sindrom Pernafasan Akut Teruk (SARS) dan selesema burung (H5N1) dalam dua lubang mulut yang diuji oleh pakar kesihatan awam.

Ujian makmal mendedahkan “tahap virus” SARS-Cov-2 – coronavirus yang menyebabkan penyakit COVID-19 – jauh lebih besar daripada SARS di saluran udara pernafasan atas dan konjunktiva, sel-sel yang melapisi permukaan mata.

Pasukan yang diketuai oleh Dr Michael Chan Chi-wai, dari sekolah kesihatan awam HKU, menjadi antara penyelidik pertama di seluruh dunia yang memberikan bukti bahawa coronavirus dapat menjangkiti manusia melalui kedua-dua titik masuk ketika menerbitkan penemuannya dalam edisi terbaru The Lancet Respiratory Medicine.

“Kami mengambil tisu dari saluran pernafasan dan mata manusia di makmal dan menggunakannya untuk mempelajari SARS-Cov-2, membandingkannya dengan SARS dan H5N1.

“Kami mendapati bahawa SARS-Cov-2 jauh lebih efisien dalam menjangkiti konjungtiva manusia dan saluran udara pernafasan atas berbanding SARS, dengan tahap virus sekitar 80 hingga 100 kali lebih tinggi,” kata Dr Chan.

“Ini menjelaskan kebolehjangkitan COVID-19 yang lebih tinggi daripada SARS. Kajian ini juga menyerlahkan fakta bahawa mata mungkin adalah laluan penting jangkitan manusia untuk SARS-CoV-2,” tambah Dr Chan.

Kajian itu menguatkan nasihat kepada orang ramai supaya tidak menyentuh mata dan mencuci tangan secara berkala untuk mengelakkan jangkitan, selepas penyelidik universiti sebelum ini mendapati coronavirus dapat bertahan selama tujuh hari di permukaan keluli tahan karat dan plastik.

Dr Chan berkata, walaupun ada tanda-tanda bahawa wabak COVID-19 semakin stabil di Hong Kong, keadaan di tempat lain di dunia masih serius.

“Masih banyak kes baharu yang dilaporkan setiap hari. Misalnya contoh di Russia dan Eropah. Kita tidak boleh membiarkan diri leka dari berjaga-jaga. “

Penemuan oleh pasukan Dr Chan dan yang lain mencabar tanggapan umum pada tahap awal krisis kesihatan, bahawa kakitangan perubatan akan dilindungi dengan topeng N95 dan pakaian pelindung, tanpa memerlukan kacamata pakar.

Dengan wabak semakin reda di Hong Kong, beberapa sekatan pemerintah terhadap perhimpunan sosial dan operasi perniagaan dilonggarkan mulai Jumaat lalu.

Krisis SARS berlaku di Hong Kong pada tahun 2003, di mana jumlah yang dijangkiti adalah seramai 1,755, dengan 299 kematian. – SCMP


‘Iron Man’ Tampil Hulur Bantuan Di Penampang

PENAMPANG: Penampilannya memakai kostum Iron Man ketika membeli barangan di Pasar Donggongon pagi tadi menarik perhatian ramai.

Namun bukan perhatian yang dimahukan oleh peminat Cosplay yang sering memakai pakaian adiwira ini.

Yohan Charles Jayasuriya,39, berkata, beliau mengambil pendekatan berbeza dalam menyampaikan sumbangan barangan keperluan kepada rakan-rakan alumni Sekolah Menengah (SM) ST Michael, Penampang.

Katanya, beliau datang ke Pasar Donggongon bagi membeli barangan keperluan yang ingin disumbangkan kepada 15 orang rakan alumni sekolah yang terjejas sepanjang Perintah Kawalan Pergerakan (PKP) ini.

Katanya, inisiatif membantu rakan-rakan alumni SM ST Michael ini dimulakan oleh rakannya, Randolf Paza dan beliau berbesar hati kerana diamanahkan untuk menyampaikan bantuan barangan keperluan tersebut.

Istilah ‘kita jaga kita’ cukup mencerminkan usaha dan keprihatinan mereka dalam membantu masyarakat yang terjejas.

“Sebagai seorang yang terlibat dalam Cosplay sejak hampir 10 tahun, saya ingin membawa sedikit keceriaan pada wajah anak-anak penerima bantuan ini.

“Biarpun bukan mudah untuk memandu dengan memakai kostum Iron Man namun, pengorbanan itu berbaloi apabila melihat wajah anak-anak yang tersenyum ceria menerima kedatangan saya ke rumah mereka,” katanya menerusi Facebook.+

Yohan berkata, bukan hanya wajah ceria si anak kecil yang membuatkan beliau gembira, senyuman mesra pengunjung dan peniaga di Pasar Donggongon yang ditemui juga cukup membuatkannya merasa gembira.

Dalam masyarakat berdepan kesukaran sepanjang PKP ini, beliau bersyukur kerana kehadirannya membuatkan insan lain tersenyum gembira. – BorneoToday


Bantuan Makanan Di Pitas Dihantar Guna Halikopter

PITAS: Laluan utama yang terputus akibat banjir yang berlaku sejak awal minggu ini mendorong Jawatankuasa Bencana Alam Daerah Pitas menggunakan khidmat helikopter bagi menghantar bantuan makanan.

Usaha penghantaran makanan giat dijalankan sejak pagi tadi bagi memastikan bantuan makanan sampai kepada penduduk terjejas banjir termasuk di Kampung Telaga.

Pengerusi Jawatankuasa Bencana Alam Daerah merangkap Pegawai Daerah Pitas, Bakri Nanun berkata, penghantaran bantuan makanan dihantar hari ini dengan menggunakan perkhidmatan helikopter Polis Diraja Malaysia (PDRM) kontinjen Sabah.

“Dengan kerjasama polis, kita berjaya menghantar bantuan makanan kepada penduduk yang terjejas dengan menggunakan perkhidamatan udara (helikopter),” katanya.

Sebanyak empat tempat digunakan sebagai lokasi pendaratan helikopter iaitu Padang  Sekolah Kebangsaan (SK) Liau, SK Malubang, Sekolah Menengah Kebangsaan (SMK) Telaga dan SK Maringgan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID: 216,150 Bantuan Bakul Makanan Diagihkan Di Sabah

KOTA KINABALU, 23 Nov : Sebanyak 216,150 bakul makanan telah diagihkan di 27 daerah di Sabah bagi membantu rakyat terkesan akibat COVID-19, kata Menteri Pembangunan Masyarakat dan Kesejahteraan Rakyat Sabah Shahelmey Yahya.

“Hari ini sahaja sebanyak 8,607 bantuan bakul makanan diagihkan melibatkan 21 daerah,” katanya menerusi kenyataan hari ini.

Beliau berkata Semporna merupakan daerah terbanyak menerima bakul makanan iaitu 2,513 unit diikuti Pitas (1,538), Keningau (1,073), Beluran (712), Telupid (459), Tuaran (454), Sipitang (289), Beaufort (255), Sandakan (199), Ranau (172), Kota Marudu (167).

Tenom (142), Tambunan (133), Papar (100), Penampang (88), Kinabatangan (84), Kudat (83), Kota Belud (70), Nabawan (34), Putatan (33), dan Kunak (9). – BERNAMA


Ketua Menteri Sabah: Rayuan Musa Aman Didengar Esok

KOTA KINABALU: Rayuan bekas Ketua Menteri Sabah Tan Sri Musa Aman berhubung keputusan Mahkamah Tinggi menolak saman beliau yang mencabar pelantikan Datuk Seri Mohd Shafie Apdal sebagai Ketua Menteri Sabah, akan didengar esok di Mahkamah Rayuan di sini.

Rayuan itu akan didengar di hadapan panel tiga hakim terdiri daripada Datuk Kamardin Hashim, Datuk Rhodzariah Bujang dan Datuk Mohamad Zabidin Mohd Diah.

Musa diwakili pasukan peguam diketuai Tengku Fuad Tengku Ahmad manakala Mohd Shafie dijangka diwakili Datuk Doughlas Lind.

Bekas hakim kanan Mahkamah Rayuan Datuk Anantham Kasinather juga dijangka hadir membantu pasukan peguam Musa sebagai peguam kanan selepas Mahkamah Tinggi di sini membenarkan permohonan Anantham diterima masuk secara ad hoc di Mahkamah Sabah pada 15 Nov.

Ketika membuat permohonan itu di hadapan Hakim Mahkamah Tinggi Ismail Brahim, Tengku Fuad berhujah kes itu adalah rumit, yang membangkitkan persoalan sejauh mana kuasa Yang Dipertua Negeri dalam melantik dan memecat ketua menteri.

Beliau berkata kuasa Yang Dipertua Negeri untuk melantik atau memecat ketua menteri masih belum dihujahkan di mahkamah.

Pada 7 Nov tahun lepas, Mahkamah Tinggi di sini menolak saman pemula yang difailkan Musa terhadap Yang Dipertua Negeri Sabah Tun Juhar Mahiruddin dan Mohd Shafie yang menuntut mahkamah mengisytiharkan beliau (Musa) sebagai Ketua Menteri yang sah, dan memutuskan bahawa pelantikan Mohd Shafie sebagai Ketua Menteri adalah mengikut perlembagaan.

Dalam penghakimannya, Hakim Datuk Yew Jen Kie berkata berdasarkan keputusan dalam kes Datuk Seri Mohammad Nizar Jamaluddin menentang Datuk Seri Dr Zambry Abdul Kadir, adalah jelas bahawa apabila Kabinet Sabah, termasuk Ketua Menteri dilihat telah melepaskan jawatan masing-masing, ia membuka jalan bagi Yang Dipertua Negeri Sabah, Juhar, yang merupakan defendan pertama, melantik Mohd Shafie bagi menggantikan Musa mengikut Artikel 6(3) Perlembagaan Negeri Sabah.

Beliau juga memutuskan bahawa Musa telah hilang penguasaan terhadap majoriti di dewan itu apabila begitu ketara sekali, enam Ahli Dewan Undangan Negeri (ADUN) daripada BN-Sabah berpaling tadah, jumlah ADUN daripada BN-Sabah berkurangan daripada 29 kepada 23 (DUN Sabah mempunyai 60 kerusi).

Yew berkata Juhar yakin Musa tidak lagi mendapat kepercayaan daripada majoriti ADUN berdasarkan perisytiharan berkanun yang dibuat enam ADUN berkenaan.

Perebutan kuasa antara BN Sabah dan Parti Warisan Sabah (Warisan) dan sekutunya, Pakatan Harapan, bermula berikutan pilihan raya umum tahun lalu selepas terikat 29-29 antara kedua-dua parti itu.

Selepas BN berjaya mendapat sokongan daripada dua wakil rakyat dari Parti Solidariti Tanah Airku (Star), parti itu mengisytiharkan mendapat majoriti mudah, oleh itu, Musa mengangkat sumpah sebagai ketua menteri pada 10 Mei.

Bagaimanapun, pada hari berikutnya, enam ADUN BN beralih arah meninggalkan BN dan menyokong Warisan menyebabkan Musa tidak lagi memegang majoriti, mendorong Juhar melantik Mohd Shafie sebagai ketua menteri, dua hari selepas Musa mengangkat sumpah.


Ayda Jebat Artis Solo Pertama Cipta Malaysia Book Of Records

KOTA KINABALU: Penyanyi popular,  Ayda Jebat mencipta rekod tersendiri apabila menjadi artis solo pertama diktiraf Malaysia Book Of Records membuat Persembahan Muzik Secara Langsung di Altitut Paling Tinggi, baru-baru ini.

Persembahan mini berkenaan berlangsung pada ketinggian 38,000 kaki dari paras laut dalam penerbangan syarikat tambang murah dari Kuala Lumpur ke Kota Kinabalu.

Ditemui ketika tiba negeri ini, penyanyi mesra disapa Ayda itu berkata dirinya berasa teruja diberikan peluang membuat persembahan mini seumpama itu disebabkan ia belum pernah dilakukannya sepanjang bergelar anak seni.

“Ayda bersyukur dengan persembahan ini dan sudah pastinya teruja serta berbangga dengan pengiktirafan diberikan Malaysia Book of Records kerana bukan semua penyanyi berpeluang seperti Ayda dapat hari ini.

“Malahan tidak pernah terfikir akan membuat persembahan di dalam pesawat yang sedang terbang di awan biru.

“Ayda sedar masih baru dalam bidang nyanyi serta masih banyak perkara perlu diperbaiki tetapi tidak sangka penganjur memilih Ayda untuk membuat persembahan bersejarah ini sekaligus membakar semangat untuk terus melakukan yang terbaik dalam bidang nyanyian,” katanya yang kini popular menerusi lagu Temberang.

Persembahan berkenaan adalah sebahagian pengisian sempena Minggu Muzik Malaysia 2019 (MMM2019) sempena menjelang penganjuran Tahun Melawat Malaysia 2020.

MMM 2019 bakal diakhiri menerusi konsert di Bukit Bintang  pada 15 September hadapan.

Antara penghibur yang akan menjayakan konsert berkenaan termasuklah Faizal Tahir, Ella, Hujan, Priscilla Abby dan Dennis Lau.

Mengulas lanjut mengenai persembahan mini pertamanya itu, Ayda atau nama sebenarnya Nur Suhada Jebat menyatakan keterujaan kian bertambah apabila melihat semua penumpang turut menyanyi bersama walaupun bukan semua berbangsa Melayu.

Mendendangkan dua lagu popularnya iaitu Pencuri hati dan Temberang, Ayda turut tidak melepaskan sebuah lagu Mandarin, Xin Tai Ruan.

“Asalnya perancangan hanya menyanyikan dua lagu sahaja tetapi selepas melihat ramai dalam kalangan penumpang berbangsa Cina, Ayda terus terfikir nyanyi lagu berkenaan.

“Secara tidak langsung, Ayda dapat menarik minat mereka untuk mengenali diri ini samaada selaku penyanyi atau pelakon,” kata penghibur berusia 27 tahun itu.

Dalam pada itu, kejayaan berkenaan juga dikongsi oleh kumpulan Shadow Puppet Theatre yang turut memeriahkan persembahan di awan biru terbabit.

Turut hadir menyaksikan persembahan terbabit Pengerusi Tourism Malaysia, Datuk Ahmad Shah Tambakau dan Ketua Pegawai Eksekutif Malaysia Book Of Records, Datuk Michael Tio.


Musa Aman menang jika ikut Perlembagaan

KIMANIS – Kes saman bekas Ketua Menteri, Tan Sri Musa Aman terhadap Ketua Menteri, Datuk Seri Mohd. Shafie Apdal dan Yang Dipertua Sabah, Tun Juhar Mahiruddin akan berpihak kepadanya jika tiada penglibatan tangan ghaib dalam sistem kehakiman negara.

Presiden Parti Solidariti Tanahairku (Star) Datuk Dr. Jeffrey Kitingan berkata, ini kerana, Perlembagaan negeri dan undang-undang telah menyatakan bahawa Musa adalah Ketua Menteri yang sah.

“Saya percaya keputusan mahkamah nanti akan jadi titik tolak perubahan kerajaan negeri, keputusan ini kalau tidak ada campur tangan ghaib dari mana-mana.

“Kalau berasaskan Perlembagaan negeri dan undang-undang, Musa pasti akan diisytihar sebagai Ketua Menteri yang sah,” katanya ketika ditemui Utusan Online selepas Program Penjelasan MA63, di sini hari ini.

Mahkamah Tinggi pada 26 Oktober ini akan bersidang untuk mendengar kes saman Musa ke atas Mohd. Shafie dan Juhar berhubung pelantikannya sebagai Ketua Menteri yang sah.

Sebelum ini, pada 10 Mei lalu, Musa telah mengangkat sumpah sebagai Ketua Menteri di depan Juhar, namun dua hari selepas itu, giliran Mohd. Shafie pula dilantik selepas lima wakil rakyat Barisan Nasional (BN) mengumumkan keluar parti.

Berikutan itu, pada 6 Jun, Musa memfailkan saman bagi memohon mahkamah mengisytiharkan beliau sebagai penjawat jawatan itu yang sah.


COVID-19: 1,510 Kes Positif Baharu, 8 Kematian Dicatatkan Hari Ini

PUTRAJAYA : Sebanyak 1,510 kes baharu Covid-19 dilaporkan hari ini, menurut Ketua Pengarah Kesihatan Dr Noor Hisham Abdullah.

Selangor mencatatkan jumlah jangkitan tertinggi, iaitu 415 kes, diikuti oleh Sarawak sebanyak 296 dan Kelantan (171).

Ia disusuli Sabah dengan 131 kes, Kuala Lumpur (106), Pulau Pinang (101), Johor (80), Kedah (59), Perak (46), Terengganu (44), Negeri Sembilan (28), Pahang (13), Putrajaya (10) dan Melaka (enam), manakala Labuan serta Perlis masing-masing merekodkan dua kes.

Dalam pada itu, Hisham berkata 1,248 pesakit sembuh, berbanding 1,510 kes baharu Covid-19 dan lapan kematian.

Ini menjadikan kes pulih 342,737 daripada keseluruhan 359,117 jangkitan Covid-19 dengan 1,321 kematian direkodkan setakat ini.

Ketua Pengarah Kesihatan Dr Noor Hisham Abdullah berkata, terdapat 15,059 kes aktif dengan 81 daripada 194 pesakit di unit rawatan rapi (ICU) memerlukan bantuan pernafasan.

Beliau berkata, daripada jumlah kes baharu itu sebanyak 1,505 melibatkan penularan tempatan.

Katanya, kes penularan tempatan membabitkan 1,339 warganegara dan 166 warga asing.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Teori Asal Usul Nama Negeri Sabah

Asal-usul nama negeri Sabah dikatakan masih lagi kurang jelas dari mana datang dan sumbernya bahkan kenapa kawasan tersebut dinamakan sebagai negeri Sabah.Oleh yang demikian, wujudlah beberapa teori yang timbul dari perkataan-perkataan yang kedengaran seakan-akan Sabah dan terdapat juga cerita dan keterangan disebaliknya untuk menggambarkan asal usul nama negeri Sabah.

Antara salah satu teori yang ada adalah berkenaan dengan merujuk kepada perkataan Saba. Perkataan saba ini adalah merujuk kepada sejenis tumbuhan iaitu pisang saba.

Dikatakan sewaktu kawasan negeri Sabah dibawah pemerintahan kesultanan Brunei, masyarakat dari kaum Bajau banyak menanam pisang jenis ini disekitar pantai barat negeri Sabah. Pisang saba ini juga turut dikenali sebagai pisang menurun oleh masyarakat tempatan.

Ada juga teori yang menyatakan bahawa nama negeri Sabah ini diambil dari satu perkataan melayu iaitu Sabahialah. Maksud perkataan sabahialah ini adalah hulu atau disebelah utara sungai. Hal ini diperkatakan sebegitu kerana lokasi negeri Sabah terletak di atas pusat pemerintahan kesultanan Brunei.

Antara teori lain yang sering kita dapat dengar adalah nama Sabah ini asalnya datang dari perkataan sabak. Perkataan sabak membawa makna tempat dimana gula kabung yang diekstrak.

Dalam bahasa arab pula, perkataan Sabah membawa makna yang lain daripada yang lain iaitu terbitnya matahari. Alasan mengukuhkan teori ini adalah dengan menyatakan bahawa kawasan negeri Sabah yang terawal dapat melihat terbitnya matahari dari kawasan lain di sekitar nusantara.

Menurut tulisan Empu Prapañca tahun 1365 dalam bahasa Jawa kuno yang dikenali sebagai Nagarakretagama, kawasan negeri Sabah dirujuk sebagai nama Selundang.

Kehadiran pelbagai teori ini telah menjadikan ia amat sukar untuk menentukan alasan yang mana satukah yang menunjukkan asal sebenar buat nama negeri Sabah.


Banduan Lari Dari Mahkamah Ditahan Semula

KUDAT: Polis menahan semula seorang banduan lelaki selepas hampir empat jam meloloskan diri dari Mahkamah Kudat, di sini, semalam.

Dalam kejadian jam 3 petang itu, banduan terbabit dibawa ke mahkamah berkenaan untuk sebutan kes mengikut Seksyen 506 dan Seksyen 411 Kanun Keseksaan.

Selepas selesai sebutan kes, banduan terbabit melarikan diri dengan memanjat pagar mahkamah.

Banduan berusia 35 tahun itu ditahan semula oleh sepasukan polis di kawasan Kampung Pengaraban, di sini, kira-kira jam 7 malam.

Difahamkan, banduan itu sedang menjalani hukuman satu tahun penjara di Penjara Kepayan mengikut Seksyen 380 Kanun Keseksaan.

Pesuruhjaya Polis Sabah, Datuk Hazani Ghazali ketika dihubungi mengesahkan kejadian itu.

Katanya, selepas menerima maklumat mengenai kejadian itu, polis segera menjalankan siasatan dan tidak sampai empat jam, banduan itu dikesan dan berjaya diberkas semula. – BH Online


3 Lelaki Tempatan Miliki Syabu, Ingkar PKP Ditahan

TUARAN: Tiga lelaki warga tempatan ditahan kerana memiliki dadah jenis syabu di tepi sungai Kampung Laya-laya, Tuaran 6.30 petang semalam.

Mereka ditahan selepas didapati ‘melepak’ di lokasi itu tanpa mempedulikan Perintah Kawalan Pergerakan (PKP).

Ketua Polis Daerah Tuaran Deputi Superintendan Hamizi Halim berkata, ketiga-tiganya berusia 25 hingga 28 tahun.

“Pemeriksaan terhadap Proton Saga dinaiki suspek menemui satu paket syabu seberat 0.18 gram.

“Hasil ujian air kencing yang dijalankan turut mendapati semua suspek positif syabu dan disyaki sedang khayal ketika tangkapan berkenaan.

Menurut beliau, semua suspek dibawa di Ibu Pejabat Polis Daerah (IPD) untuk siasatan lanjut.

Kes disiasat mengikut Seksyen Peraturan 11(1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan) (No2) 2020.

Kes turut disiasat mengikut Seksyen 12(2) Akta Dadah Berbahaya (ADB) 1952 dan Seksyen 15(1)(a) akta sama.


Penduduk Sabah Mungkin Tidak Dikenakan Syarat Untuk Memasuki Sarawak

KOTA KINABALU: Ketua Menteri Sarawak Datuk Patinggi Abang Johari Tun Openg membayangkan akan tiba masanya penduduk Sabah tidak akan dikenakan sebarang syarat untuk memasuki Sarawak.

Beliau berkata pada masa kini pun tidak ada masalah untuk penduduk di kedua-dua negeri keluar masuk Sabah dan Sarawak selain tiada bayaran dikenakan.

“Ada beberapa aspek yang perlu kita lihat dan sebenarnya untuk Sabah dan Sarawak tiada masalah mengenai perkara itu. Namun ada beberapa faktor yang perlu difahami dan diambil kira, termasuk faktor geopolitik,” katanya kepada pemberita selepas majlis makan malam anjuran kerajaan negeri untuk meraikan beliau dan rombongan, yang sedang melakukan lawatan dua hari ke Sabah, malam tadi.

Pada masa kini penduduk Sabah menggunakan Pas Lawatan Sosial atau pasport untuk memasuki Sarawak.

Sementara itu, mengulas mengenai lawatannya bersama rombongan ke Sabah, Abang Johari berkata ia bertujuan memperkukuhkan lagi hubungan setia kawan antara kedua-dua negeri.

“Terima kasih dengan sambutan meriah yang diberikan khususnya daripada Ketua Menteri Sabah Datuk Seri Mohd Shafie Apdal kepada kami dan banyak perkara yang kita boleh lakukan dengan adanya hubungan baik seperti ini,” katanya.

Beliau berkata antara yang boleh dilaksanakan termasuk mempertingkatkan lagi pembangunan dan jaringan perhubungan yang seterusnya melonjakkan lagi industri pelancongan kedua-dua pihak,

“Sudah tentunya Sarawak akan memainkan peranan dalam rangka kerjasama dengan Sabah, Brunei dan Indonesia… kerana saya yakin dan penuh percaya bahawa ini akan beri manfaat kepada kita semua khususnya kepada Malaysia kerana wilayah Sabah dan Sarawak adalah sebahagian daripada negara ini,” katanya.

Sementara itu, Mohd Shafie berkata lawatan balas daripada Ketua Menteri Sarawak adalah satu langkah yang cukup baik dalam usaha memperkuatkan hubungan untuk membina sebuah negara Malaysia.

“Banyak perkara yang kita boleh lakukan demi generasi akan datang. Sabah dan Sarawak mempunyai persamaan dari segi budaya, adat resam serta agama dan ia sudah tentu menjadi kebanggaan kita kerana walaupun kita hidup dalam kepelbagaian namun kita sentiada hidup aman dan damai,” katanya. – Bernama


Polis Tahan Warga Asing Curi Barangan Di Kilang Perabot

KOTA KINABALU: Seorang lelaki warga asing berjaya ditangkap polis selepas mencuri beberapa barangan di sebuah kilang perabot di Tuaran, kelmarin.

Lelaki yang berusia 50 tahun itu ditahan di rumahnya di Kampung Tobur, Menggatal pada hari sama beliau dilaporkan mencuri barangan tersebut.

Ketua Polis Daerah Kota Kinabalu, Asisten Komisioner Habibi Majinji berkata, dalam serbuan itu, pihaknya berjaya menemui lima barangan yang dicuri di kilang tersebut iaitu mesin pemotong aluminium dan kayu, kipas angin, mesin gerudi sera dua mesin pemampat udara.

“Hasil soal siasat dan pengakuan suspek telah mengaku barangan di curi ada tersimpan di ruang tamu rumahnya.

“Selain itu, pemeriksaan mendapati suspek juga tidak memiliki sebarang dokumen pengenalan diri,” katanya dalam satu kenyataan hari ini.

Habibi berkata, tangkapan bersama barang rampasan dibawa ke Balai Polis Menggatal untuk tindakan lanjut.

“Kes disiasat mengikut Seksyen 457 Kanun Keseksaan,”katanya.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


TERKINI: Warga Emas Mangsa Maut Covid-19 Ke-21

Dukacita dimaklumkan sehingga kini, terdapat satu (1) lagi pertambahan kes kematian berkaitan COVID-19 yang telah dilaporkan kepada Crisis Preparedness and Response Centre (CPRC) Kebangsaan. Pelaporan terbaharu ini menjadikan jumlah kumulatif kes kematian COVID-19 di Malaysia sebanyak 21 orang setakat ini.

Kes kematian ke-21 (kes ke-1588) merupakan seorang warganegara Malaysia berusia 63 tahun dengan latarbelakang penyakit kronik. Beliau merupakan peserta perhimpunan tabligh di Masjid Jamek Seri Petaling.

Beliau telah mula bergejala dan hadir menjalani saringan pada 22 Mac 2020. Hasil ujian pengesahan COVID-19 telah didapati positif dan beliau telah dimasukkan ke Hospital Sultanah Bahiyah, Alor Setar pada 23 Mac 2020. Semasa dalam rawatan, kesihatan beliau merosot dan disahkan meninggal dunia pada 26 Mac 2020 jam 4 pagi.

KKM mengucapkan takziah kepada ahli keluarga pesakit.


Warisan Sokong Kerusi Parlimen Sabah & Sarawak Ditambah – Shafie

TAWAU,  20 Mac : Parti Warisan (Warisan) menyokong agar jumlah kerusi parlimen untuk Sabah dan Sarawak ditambah menjadi satu pertiga atau lebih 70 kerusi daripada keseluruhan 222 kerusi, kata Presidennya Datuk Seri Mohd Shafie Apdal.

Beliau yang juga Ketua Pembangkang Dewan Undangan Negeri (DUN) Sabah berkata perkara itu selaras dengan Perjanjian Malaysia 1963, dan ia akan dibangkitkan pada persidangan DUN Sabah yang bermula esok.

“Pada 1963 terdapat 159 kerusi parlimen dengan satu pertiga kerusi itu diwakili North Borneo (Sabah), Sarawak serta Singapura, ini termaktub dalam ‘Inter-Governmental Committee Report’, namun apabila Singapura meninggalkan Malaysia pada 1965, sepatutnya kerusi dimiliki Singapura diberi kepada Sabah dan Sarawak.

“Hari ini ada 222 (kerusi) parlimen, kalau dikira Sabah ada 25 (kerusi) dan Sarawak, 31 (kerusi), jadi semua 56 ( kerusi parlimen), kalau dikira daripada 222 itu,  jumlah 56 kerusi untuk Sabah dan Sarawak tidak sampai pun satu pertiga,” katanya selepas menyampaikan sumbangan kepada mangsa kebakaran di Kampung Kurnia Jaya, Batu 4 di sini hari ini.

Mohd Shafie berkata demikian ketika diminta mengulas mengenai kenyataan Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili, yang mahukan DUN Sabah dan Sarawak membahaskan usul penambahan kerusi parlimen itu sebelum perkara itu dikemukakan kepada Suruhanjaya Pilihan Raya (SPR).

Mohd Shafie yang juga Ahli Parlimen Semporna berkata tambahan kerusi itu, dapat memberi keseimbangan suara dari Sabah dan Sarawak, yang sepatutnya didengari.

Di samping itu katanya sokongan parti itu terhadap pindaan Akta Malaysia 1963, tidak berkaitan dengan ideologi politik sebaliknya adalah untuk hak dan suara rakyat Malaysia dari Sabah serta Sarawak. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Umum BPN 2.0, RM1,000 Untuk Isi Rumah Kumpulan B40

KUALA LUMPUR: Kerajaan bersetuju untuk memberi Bantuan Prihatin Nasional 2.0 berjumlah RM 1000 untuk isi rumah B40.

Perkara ini disampaikan oleh Perdana Menteri Malaysia, Tan Sri Muhyiddin Yaasin dalam satu sidang media Perutusan Khas Kita Prihatin yang bersiaran langsung pada hari ini.

Bayaran BPN 2.0 akan dibuat dalam dua ansuran, pertamanya pada hujung bulan Oktober 2020 dan keduanya, pada bulan Januari 2021. Bagi golongan B40, bayaran ansuran pertama bulan Oktober adalah sebanyak RM700 dan keduanya, pada bulan Januari 2021 adalah sebanyak RM300.

“Tiada permohonan yang perlu dibuat untuk mendapatkan bantuan BPN 2.0. Kerajaan akan menyalurkan bantuan secara terus kepada 10.6 juta penerima yang telah diluluskan di bawah BPN sebelum ini.”

Jelasnya lagi, bagi mereka yang layak tetapi tidak pernah menerima BPN, Kerajaan akan memberi peluang untuk rayuan dan permohonan baharu.

“Saya berharap dengan adanya bantuan tambahan ini, saudara dan saudari dapat menarik sedikit nafas lega dalam menampung perbelanjaan harian saudara saudari dan seisi keluarga,” tambahnya.


Tak sempat sampai Filipina…

TAKTIK juragan menyeludup barang kawalan ke negara jiran menggunakan kapal nelayan gagal selepas Pasukan Polis Marin (PPM) berjaya menghidu kegiatannya itu dalam Ops Landai Khas di perairan Kampung Landung Ayang, Kudat, semalam.

Dalam kejadian 10.30 malam itu, sebanyak 44 tong gas petroleum cecair (LPG), 500 kilogram (kg) tepung gandum dan 170 liter petrol dipercayai cuba diseludup ke Pulau Mangsi, Filipina.

Komander PPM Wilayah 4 Sabah, Asisten Komisioner Mohamad Pajeri Ali berkata, pihaknya menerima maklumat berhubung kegiatan itu daripada Unit Risikan Marin (URM) ketika sedang menjalankan operasi di kawasan berkenaan.

“Sebuah kapal nelayan diperiksa dan menemui pelbagai barang kawalan termasuk tong berisi LPG, tepung gandum, petrol dan dua tong kosong untuk petrol.

“Hasil pemeriksaan lanjut mendapati, seorang juragan lelaki warga tempatan berusia 47 tahun gagal menunjukkan dokumen dan permit kebenaran

daripada Kementerian Perdagangan Dalam Negeri Dan Hal Ehwal Pengguna (KPDNHEP) untuk membawa barang terbabit,” katanya ketika dihubungi, hari ini.

Sehubungan itu, Mohamad Pajeri berkata, pihaknya terpaksa menahan lelaki terbabit mengikut Seksyen 21 Akta Kawalan Bekalan 1961 iaitu memiliki barang kawalan yang boleh menimbulkan syak munasabah akan melakukan kesalahan.

“Rampasan barang kawalan dianggarkan lebih RM50,000 dan dibawa ke pangkalan Markas Operasi PPM Kudat sebelum kes diserahkan kepada KPDNHEP Cawangan Kudat untuk tindakan lanjut,” katanya.

Terdahulu, Mohamad Pajeri meminta orang ramai terus memberikan maklumat berkaitan penyeludupan barang kawalan bagi mengelak daripada berlaku ketirisan serta kekurangan bekalan di negeri ini.

Sementara itu, dalam kes berasingan, Mohamad Pajeri berkata pihaknya turut berjaya mengesan aktiviti menangkap ikan menggunakan bot tunda di kawasan kurang dari enam batu nautika di perairan di Kota Belud, kelmarin.

“Menerusi Ops Gelora yang dijalankan PPM Kota Kinabalu, berjaya mengesan aktiviti menangkap ikan di kawasan berkenaan kira-kira jam 10.30 pagi kelmarin.

“Hasil pemeriksaan mendapati, bot tunda itu dikendalikan juragan warga Indonesia berusia 40 tahun dan pemeriksaan lanjut turut menemui pelbagai jenis ikan di bot berkenaan,” katanya.

Mohamad Pajeri berkata, ikan yang dianggarkan bernilai RM4,000 itu dirampas.

“Kes disiasat mengikut Akta Perikanan 1985 kerana melanggar syarat lesen iaitu menjalankan kegiatan menangkap ikan menggunakan pukat tunda kurang dari enam batu nautika yang dikeluarkan oleh Jabatan Perikanan,” katanya. – Harian Metro


Polis Buru Pemandu Alza Putih Rempuh SJR Teluk Likas

KOTA KINABALU: Seorang pemandu Perodua Alza berwarna putih yang merempuh sekatan jalan raya (SJR) pos kawalan perintah kawalan pergerakan diperketatkan (PKPD) di Taman Teluk Likas, Kota Kinabalu, Sabah semalam, kini sedang diburu polis.

Ketua Polis Daerah Kota Kinabalu, Mohd Zaidi Abdullah berkata, dalam kejadian 11.33 pagi itu siasatan awal mendapati kenderaan terbabit berhenti di Pos Kawalan PKPD Taman Teluk Likas.

Beliau berkata, kejadian itu yang dirakam kamera litar tertutup (CCTV) di sebuah rumah berhampiran turut tular di media sosial.

Zaidi berkata, bagaimanapun ketika anggota bertugas cuba mendekati bagi tujuan pemeriksaan lanjut, pemandu kenderaan terbabit tiba-tiba mengundurkan kereta sehingga terlanggar Perodua Myvi di belakang.

“Pemandu kemudian bergerak ke depan dan melanggar penghadang jalan dan kawat berduri sebelum memecut ke arah Jalan Kuala Laut. Dalam kejadian itu, semua petugas termasuk pemandu Perodua Myvi tidak mengalami sebarang kecederaan,” katanya menurut laporan Harian Metro.

Tambah beliau, usaha memburu kenderaan berkenaan sedang giat dijalankan dan pengesanan juga dilakukan melalui SJR Op Covid-19.

“Siasatan dijalankan mengikut Seksyen 307 Kanun Keseksaan dan Seksyen 26 (2) Akta Polis 1967 dan Seksyen 42(1) Akta Pengangkutan Jalan (APJ) 1987,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hampir Semua Murid Hadir Ke Sekolah Tanpa Penggiliran 21 Mac

KUALA LUMPUR: Pengoperasian sekolah penggal satu bagi sesi akademik 2022/2023 yang bermula 21 Mac ini adalah lebih terbuka dengan hampir keseluruhan murid akan hadir ke sekolah tanpa penggiliran, kata Menteri Kanan Pendidikan, Radzi Jidin.

Beliau menerusi satu video dikongsi di Facebook hari ini berkata, namun begitu Kementerian Pendidikan (KPM) akan terus memantau keadaan semasa untuk memastikan dan menetapkan bila tarikh bagi murid yang hadir ke sekolah secara penggiliran dapat hadir ke sekolah secara tanpa penggiliran.

“Apabila sekolah dibuka kelak kami di KPM berharap ibu bapa, murid, guru dan warga pendidikan dapat bersama memastikan segala prosedur operasi standard (SOP) dapat dipatuhi dengan baik supaya sesi persekolahan berlangsung dengan selamat dan teratur,” katanya.

Beliau berkata, sekiranya ibu bapa atau penjaga memilih untuk tidak menghantar anak masing-masing ke sekolah apabila sekolah dibuka pada 21 Mac, ketidakhadiran itu tidak akan dianggap sebagai satu kesalahan disiplin tetapi ketidakhadiran murid perlu dimaklumkan kepada pihak sekolah untuk tujuan rekod.

Mengulas pengoperasian sekolah rendah apabila penggal persekolahan dibuka pada 21 Mac, Radzi berkata bagi sekolah rendah dengan enrolmen murid kurang daripada 600 orang, semua murid sekolah rendah harian dan sekolah rendah swasta termasuk sekolah ekspatriat dan sekolah antarabangsa akan hadir tanpa penggiliran.

“Sekolah rendah swasta termasuk sekolah ekspatriat dan sekolah antarabangsa dengan enrolmen melebihi 600 murid boleh mengemukakan permohonan kepada KPM untuk beroperasi sepenuhnya,” katanya.

Radzi berkata, bagi sekolah rendah dengan enrolmen murid melebihi 600 orang, murid yang akan hadir ke sekolah tanpa penggiliran ialah murid berkeperluan khas (MBK), Sekolah Kebangsaan Pendidikan Khas (SKPK) dan Program Pendidikan Khas Integrasi (PPKI), murid prasekolah, murid Tahun 1, 2 dan 6 serta semua murid penerima Rancangan Makanan Tambahan.

“Bagi Tahun 3, 4 dan 5, murid ini akan hadir secara penggiliran. Ketetapan ini turut terpakai untuk sekolah swasta, sekolah ekspatriat dan sekolah antarabangsa yang setara,” katanya.

Beliau berkata, ujian saringan kendiri Covid-19 yang perlu dijalani 10% murid sekolah rendah dilaksanakan pada penggal persekolahan sebelum ini dikekalkan apabila sesi dibuka pada 21 Mac ini dan KPM akan membekalkan test kit kepada murid untuk ujian di rumah dan laporkan keputusan ujian kepada sekolah.

Menurut Radzi, mulai 21 Mac apabila semester atau penggal persekolahan baharu bermula, pelajar di sekolah menengah akan melaksanakan Pengajaran dan Pembelajaran di Rumah (PdPR) untuk tempoh dua minggu dari 21 Mac hingga 4 April seterusnya hadir ke sekolah secara bersemuka bermula 4 April kecuali sekolah berasrama penuh.

Semua pelajar sekolah menengah akan masuk ke sekolah tanpa penggiliran. Ini termasuk pelajar berkeperluan khas, kelas peralihan, Tingkatan 1 hingga 6, prauniversiti, International Baccalaureate Diploma Programme (IBDP) dan pelajar peperiksaan antarabangsa yang setara, katanya.

Radzi berkata, untuk sekolah menengah berasrama penuh, murid yang akan hadir ke sekolah tanpa penggiliran adalah pelajar Tingkatan 2 hingga 6, prauniversiti, IBDP serta peperiksaan setara yang lain dan mereka akan dibenarkan masuk ke asrama mulai 4 April.

Beliau berkata, pelajar Tingkatan 1 yang berjaya memasuki sekolah berasrama, boleh memilih sama ada menjalani PdPR atau menumpang di sekolah harian yang berdekatan kediaman sehingga tarikh kemasukan ke sekolah berasrama diumumkan KPM.

Menurutnya, bagi sekolah swasta berasrama yang mempunyai kapasiti untuk urus keseluruhan pelajar, sekolah berkenaan boleh beroperasi sepenuhnya termasuk pelajar baharu Tingkatan 1.

Menyentuh mengenai pakaian seragam sekolah, Radzi berkata KPM menggalakkan murid memakai seragam sekolah namun bagi mereka yang mempunyai halangan, KPM juga membenarkan murid untuk hadir ke sekolah dengan pakaian yang sopan dan bersesuaian.

Katanya, sesi persekolahan bagi kolej vokasional akan berlangsung tanpa penggiliran mengikut takwim pengajian akademik masing-masing termasuk penuntut Sijil Vokasional Malaysia dan Diploma Vokasional Malaysia.

Beliau berkata, bagi kolej matrikulasi semua penuntut akan hadir tanpa penggiliran mengikut takwim akademik masing-masing. Bagi sistem empat semester yang akan hadir ialah penuntut semester dua dan semester empat manakala bagi sistem dua semester, ia melibatkan penuntut semester dua.

Menurutnya, bagi Institut Pendidikan Guru (IPG), kehadiran adalah tanpa penggiliran mengikut takwim kalendar akademik.

Ia meliputi pelajar lima program iaitu Persediaan Ijazah Sarjana Muda Perguruan, Ijazah Sarjana Muda Perguruan, Diploma Pascasiswazah Pendidikan, Diploma Perguruan Malaysia dan Program Intervensi Tambah Opsyen. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost